2. Ils scolars declaran ils quens in a l'auter.

2. Igls sculars declareschan igls quents l'egn a l'oter.

2. Igls scolars dacleran igls chints l'egn a l'oter.

2. Ils scolars decleran ils quints ün a l'oter.

2. Ils scolars decleran ils quints ün a tschel.


«Manegias ti propi che Andri seigi inamuraus da mei?», damonda Silvana Noelia, schispert ch'ellas sesentan nundisturbadas. Noelia di nuot e fa mo ina tschera che tradescha tut. Ellas seferman per pender in flyer vid ina preit, cura ch'ina dunna arva la finiastra da l'autra vart dalla via: «Encuris aunc adina ina stanza per exercitar?», vul ella saver. Noelia e Silvana dattan omisduas il tgau. «Gie, vus vesses propi meritau quei. Vus veis gidau nus aschi fetg ils davos dis. Mo per dir la verdad sai jeu semplamein buc, nua ch'ei dess per vus ina stanza adattada.» Noelia e Silvana miran ina sin l'autra. «Jeu stun mal», cumpletescha la dunna ed aulza deplorontamein las spatlas. «Ti, mira ina ga», di Silvana e tonscha a Noelia la brev ch'ella ha anflau da miezdi en siu calzer. Ils egls da Noelia entscheivan a tarlischar ed en in tun conspirativ scutina ella: «Quella ei segir dad Andri! Vesas, el vul esser persuls cun tei!» Silvana sa buca propi, sch’ella duei crer quei. «Manegias veramein?», damonda ella perquei Noelia. Lezza tarlischa e scutina: «Clar, ti vegns schon a veser che jeu hai raschun.»

«Manegias tei propi c'igl Andri segi inamuro an me?», ampeara la Silvana a la Noelia, aschiprest c'ellas sasaintan nundisturbadas. La Noelia gi nut a fa me egna tschera ca tradescha tut. Ellas safearman par palandar egn flyer ved egna pare, cur c'egna duna earva la faneastra da l'otra vart da la veia: «Ancurez ànc adigna egna stànza par exerzitar?», vut ella saver. La Noelia a la Silvana datan amaduas digl tgieu. «Ea, vus vessas propi marito quegl. Vus vez gido aschi fetg a nus igls davos gis. Mo par gir la vardad se jou semplameing betga, noua c'igl dess par vus egna stànza adatada.» La Noelia a la Silvana vardan egna separ l'otra. «Jou gidass propi bugent», cumpletescha la duna ad òlza las spatlas. «Tei, varda egn'ea», gi la Silvana a tànscha a la Noelia la breav c'ella â cato da miezgi agl sieus calzer. Igls îls da la Noelia antschevan a targlischar ad an egn tùn conspirativ scutegna ella: «Quella e siir digl  Andri! Vezas, el vut easser sulet cun te!» La Silvana sa betga propi, sch'ella de crer quegl. «Manegias propi?», ampeara ella parquegl a la Noelia. Leza scutegna: «Cler, tei veans schon a vaser ca jou ve raschùn.»

«Manegias te propi tgi Andri seia inamuro ainten me?» dumonda Silvana Noelia, pi spert tg'ellas sa saintan nundisturbadas. Noelia dei navot e fò angal ena tscheira tgi tradescha tot. Ellas sa ferman per pender en flyer ve d'ena pare, cura tgi ena donna derva la fanestra dall'otra vart dalla veia: «Tschartgez anc adegna en local per exercitar?», vot ella saveir. Noelia e Silvana dattan tottas dus digl tgea. «Ea, vous vessas propi mirito chegl. Vous ans vez gido schi fitg igls davos deis. Ma per deir la verdad saia simplamaintg betg, noua tgi dess en local adatto per vous.» Noelia e Silvana vardan l'egna l'otra. «Ia stung mal», deplorescha la donna e dolza las spatlas. «Te, varda eneda», dei Silvana e tanscha a Noelia la brev tg'ella ò catto da mezde aint igl sies calzer. Igls îgls da Noelia antschevan a targlischier ed ella scutigna: «Chella è franc dad Andri! Veist, el vot esser sulet cun tè!» Silvana so betg propi, sch'ella duess creir chegl. «Manegias veiramaintg?», dumond'la perchegl a Noelia. Lezza targleischa e scutigna: «Cler, te vignst a vaseir tg'ia va raschung.»

«Crajast propi cha Andri saja inamuro in me?», dumanda Silvana a Noelia, dalum ch'ellas nu's saintan pü disturbedas. Noelia nu disch ünguotta e fo be üna tschera chi tradescha tuot. Ellas staun salda per fixer ün flyer vi d'üna paraid, cur ch'üna duonna evra la fnestra da l'otra vart da la via: «Tscherchais aunch'adüna ün local per exerciter?», voul ella savair. Noelia e Silvana daun tuottas duos dal cho. «Schi, quel vessas vus propi merito. Vus ans vais güdo uschè bain ils ultims dis. Ma per dir la vardet nu seja neir na, inua chi dess per vus ün local adatto.» Noelia e Silvana guardan üna sü per l'otra. «Que'm displescha per vus», agiundscha la duonna ed oza las spedlas scu per as s-chüser. «Guarda üna vouta», disch Silvana e taundscha vi a Noelia il scrittin ch'ella ho chatto a mezdi in sia s-charpa. Ils ögls da Noelia straglüschan ed ella disch be da bassin: «Quella es sgür dad Andri! Vezzast, el voul esser sulet cun te!» Silvana nu so propi, che ch'ella dess crajer. «Managiast propi serius?», dumanda ella perque a Noelia. Quella straglüscha aunch'adüna: «Cler, tü vzarost ch'eau d'he radschun.»

«Crajast propa cha Andri saja inamurà in mai?», dumonda Silvana a Noelia, cur ch'ellas nu's saintan plü disturbadas. Noelia nu disch nöglia e fa be üna tschera chi tradischa tuot. Ellas stan salda per fixar ün flyer vi d'üna paraid, cur ch'üna duonna driva la fanestra da l'otra vart da la via: «Tscherchais amo adüna ün local per exercitar?», voul ella savair. Noelia e Silvana dan tuottas duos dal cheu. «Schi, quel vessat propa merità. Vus ans vais güdà uschè bain ils ultims dis. Ma per dir la vardà nu saja neir na, ingio chi dess per vus ün local adattà.» Noelia e Silvana guardan üna sü per tschella. «I'm displascha per vus», agiundscha la duonna e dà da las spadlas sco per as s-chüsar. «Guarda üna jada», disch Silvana e tendscha via a Noelia il scrittin ch'ella ha chattà a mezdi in sia s-charpa. Ils ögls da Noelia straglüschan ed ella disch be da bassin: «Quel es sgür dad Andri! Vezzast, el voul esser sulet cun tai!» Silvana nu sa propa, che ch'ella dess crajer. «Manajast propa serius?», dumonda ella a Noelia. Quella straglüscha amo adüna: «Cler, tü vezzarast ch'eu n'ha radschun.»


«Oz savein nus exercitar tier mei. Mes geniturs lavuran questa sera el hotel», annunzia Robin l'auter di en scola. «Ok, da mesa las tschun tier tei?», damonda Dario ella runda. «Na, pli bugen pli tard. Jeu mon aunc a ligiar ensemen il pupi vegl dils Casanovas tochen las tschun», informescha Andri. «Gie, ed jeu accumpognel dunna Livers a far cumissiuns. Quei cuoza segir era tochen las tschun», aschunta Noelia. «Bien, lu da mesa las sis tier Robin», decida Dario e tuts dattan il tgau. «Ah, ed jeu fetsch aunc ils novs flyers oz suentermiezdi! Robin, pos gidar mei?» Lez ei incantaus: «Savein nus stampar quels en colur? E tgei manegias, lein aunc metter si in maletg?», damonda el tut interessaus, cura ch'els bandunan la stanza da scola. «Curdin, sas gidar mei culla battaria?», damonda Silvana duront ch'ella pachetescha sia rauba da scola el sacados. «Jeu vegn direct dil trenament. Damonda Andri!», cloma el e cuora naven. Silvana laguota e damonda lu cun in tun indifferent: «Andri, ei quei ok, sche ti gidas mei da purtar la battaria tier Robin?» «Gi-eee, cla-ar», balbegia el e tuschrogna da quei schenau. Noelia mira sin Silvana cun in'egliada triumfonta e svanescha ord stanza sussurond ina canzun melodiusa.

«Oz savagn nus exerzitar tier me. Meas geniturs lavuran questa sera agl hotel», anunztga igl Robin l'oter gi an scola. «Ok, a las quater a measa tier te?», ampeara igl Dario an la runda. «Na, ple bugent ple tard. Jou vont ànc a liear anzemel igl pulpier vigl digls Casanovas antocen las tschentg», infurmescha igl Andri. «Ea, ad jou acumpogn la duna Livers a far cumissiùns. Quegl cuza siir ear antocen las tschentg», aschunta la Noelia. «Bien, alura a las tschentg a measa tier igl Robin», dezeda igl Dario a tuts datan digl tgieu. «Ah, ad jou fetsch ànc igls novs flyers oz suaintermiezgi! Robin, pos gidar a mei?» Lez e incanto: «Savagn nus stampar quels an calur? A tge manegias, lagnsa ànc meter sei egn maletg?», ampeara el tut interesso, cur c'els bandùnan la stànza da scola. «Curdin, sas gidar a mei cun la batareia?», ampeara la Silvana durànt c'ella pacatescha la sia roba da scola agl satgcadoss. «Jou vignt direct digl trenamaint. Ampeara igl Andri!», cloma el a cura davent. La Silvana laguta ad ampeara alura cun egn tùn indiferaint: «Andri, e quegl ok, scha tei gidas a mei da purtar la batareia tier igl Robin?» «E-e-aa, cle-er», balbegia el a scracegia da que schano. La Noelia varda sen la Silvana cun egn'iglieada triumfànta a svanescha ord la stànza, sussurànd egna legra canzùn.

«Oz savainsa exercitar tar me. Igls mies genitours lavouran chesta seira aint igl hotel», annunztga Robin igl de siva an scola. «Ok, allas quatter e mesa tar tè?», dumonda Dario ainten la runda. «Na, pi gugent pi tard. Ia vign anc a liier ansemen igl palpieri vigl digls Casanovas anfignen las tschintg», infurmescha Andri. «Ea, ed ia accumpogn donna Luzio a far cumischungs. Chegl cozza franc er anfignen las tschintg», agiunta Noelia. «Bagn damai, allas tschintg e mesa tar Robin», decida Dario e tots dattan digl tgea. «A, ed ia fatsch anc igls novs flyers oz sivamezde! Robin, am sast gidar?» Lez è incanto: «Savainsa stampar chels an calour? E tge managez, lainsa anc metter se en maletg?», dumonda'l tot interesso, cura tg'els bandungan la stanza da scola. «Curdin, am sast te gidar cun la battareia?», dumonda Silvana durant tg'ella pachetescha la sia roba da scola aint igl lascher. «Ia vign directamaintg digl trenamaint. Dumonda ad Andri!», cloma'l e corra davent. Silvana strangla e dumonda alloura cun en tung indifferent: «Andri, è chegl ok, schi te am geidas a purtar la battareia tar Robin?» «Ee-eaa,

«Hoz pudainsa exerciter tar me. Mieus genituors lavuran quista saira a l'hotel», disch Robin il di zieva a scoula. «Ok, a las quatter e mez tar te?», dumanda Dario. «Na, pü gugent ün pô pü tard. Eau vegn auncha a lier insembel il palperi vegl dals Schucans fin a las tschinch», infuorma Andri. «Schi, ed eau accumpagn a duonna Madlaina a fer cumischiuns. Que düra garantieu eir fin a las tschinch», agiundscha Noelia. «Bain, in quel cas a las tschinch e mez tar Robin», decida Dario e tuots daun dal cho. «Ah, ed eau fatsch auncha ils nouvs flyers hoz zievamezdi. Robin, am poust tü güder?» Schi cler: «Pudainsa squitscher quels in culur? E che managiast, vulainsa auncha metter tiers ün fotografia?», dumanda el, cur ch'els bandunan la staunza da scoula. «Curdin, am poust güder culla battaria?», dumanda Silvana, intaunt ch'ella metta sia roba da scoula in sia buscha. «Eau vegn directamaing al trenamaint, dumanda ad Andri!», clama Curdin e cuorra davent. Silvana nu so che dir e dumanda alura cun ün tun indifferent: «Andri, es que ok, scha tü am güdast a purter la battaria tar Robin?» «Sch-iii, cle-er», barbotta el e do ün pêr tuossins da que scheno. Noelia guarda sü per Silvana cun ün'öglieda triumfanta e svanescha our da staunza chantinand üna melodia.

«Hoz pudaina exercitar pro mai. Meis genituors lavuran quista saira a l'hotel», disch Robin il di davo a scoula. «Ok, a las quatter e mezza pro tai?», dumonda Dario. «Na, plü jent ün pa plü tard. Eu vegn amo a liar insembel il palperi vegl dals Schortas fin a las tschinch», infuorma Andri. «Schi, ed eu accumpogn a duonna Madlaina a far cumischiuns. Quai düra garanti eir fin a las tschinch», agiundscha Noelia. «Bain, in quel cas a las tschinch e mezza pro Robin», decida Dario e tuots dan dal cheu. «Ah, ed eu fetsch amo ils nouvs flyers hoz davomezdi. Robin, am poust tü güdar?» «Schi cler, tils pudaina squitschar in culur? E che manajast, laina amo metter pro üna fotografia?», dumonda el, cur ch'els bandunan la stanza da scoula. «Curdin, am poust güdar culla battaria?», dumonda Silvana, intant ch'ella metta sia roba da scoula in sia buscha. «Eu vegn directamaing al trenamaint, dumonda ad Andri!», cloma Curdin e cuorra davent. Silvana nu sa che dir e dumonda lura cun ün tun indifferent: «Andri, am poust tü güdar a portar la battaria pro Robin?» «Sch-iii, cle-er», crabotta el e tussiglia da quai schenà. Noelia guarda sü per Silvana cun ün’ögliada triumfanta e svanischa our da stanza chantinond üna melodia.


b) Tgei temps drovas ti il pli savens? Argumentescha daco che quei ei aschia.

2. Tgei tains dovras tei igl ple savens? Argumantescha partge ca quegl e ascheia.

b) Tge taimps dovras te igl pi savens? Argumentescha pertge tgi chegl è uscheia.

2. Che temp(s) drouvast tü il pü suvenz? Argumantescha perche cha que es uschè.

2. Che temp(s) douvrast tü il plü suvent? Argumantescha perche cha quai es uschè.


g) Tgi vegn a raquintar che siu frar hagi empriu mecanist d'autos?

7. Tgi vean a raquintar c'igl sieus frar vegi amprieu mecanist d'autos?

g) Tgi vign a rachintar tgi sies frar vegia amprandia mecanist d'autos?

6. Chi quintaro cha sieu frer hegia fat ün giarsunedi da mecaniker d'autos?

7. Chi quintarà cha seis frar haja fat ün giarsunadi da mecaniker d'autos?


• Tgei pusseivladads dat ei da survegnir impuls davart las differentas vias professiunalas, sch'ins ha buc aunc in'idea? Dei cussegls in a l'auter.

• Tge pussevladads dat igl da survagnir impuls davart las diferaintas veias professiunalas, sch'ign â betg ànc egn'ideia? Ded cunzegls l'egn a l'oter.

• Tge pussebladads dattigl da survagneir impuls davart las differentas veias professiunalas, sch'ins ò betg anc en'ideia? De cunsegls l'egn a l'oter.

• Cu as po que survgnir impuls per savair che cha's voul imprender, scha nu s'ho auncha üngün'ideja? Savais vus cusglier ün a l'oter?

• Co as poja surgnir impuls per savair che chi's voul imprender, schi nu s'ha amo ingün'idea? Savais vus cusgliar ün a tschel?


3. Tgei survegn el sco paga per sia lavur?

3. Tge survean el sco pajaglia par la sia lavur?

3. Tge survign el scu paia per la sia lavour?

3. Che survain el scu peja per sia lavur?

3. Che survain el sco paja per sia lavur?


2. Ei dat quater conjugaziuns da verbs. Tgeininas? Aschunta per mintga conjugaziun in exempel.

c) Igl dat quater conjugaziùns da verbs. Tgenegnas? Aschunta par mintga conjugaziùn egn exaimpel.

2. I dat quatter conjugaziuns da verbs. Tgenegnas? Agiunta en exaimpel per mintga conjugaziun.

c) A do quatter conjugaziuns da verbs. Chenünas? Fo ün exaimpel per mincha conjugaziun.

c) I dà quatter conjugaziuns da verbs. Chenünas? Fa ün exaimpel per mincha conjugaziun.


6. Jeu vegnel ad emprender mia professiun da siemi.

6. Jou vignt ad amprender la mia professiùn da siemi.

6. Ia vign ad amprender la mia professiun da semi.


Vus duvreis dus quadrels e duas figuras. Plazzei las figuras sil caum da partenza. Il pli giuven da vus entscheiva e betta ils quadrels. El fa cun sia figura tons pass sco quei ch'il diember digl emprem quadrel indichescha. El conjughescha il verb sil caum ch'el contonscha ella persuna corrispundenta (1 = jeu, 2 = ti, 3 = el/ella, 4 = nus, 5 = vus,

Vus duvraz dus dats a duas figuras. Plazad las figuras segl tgomp da partenza. Igl ple giuven da vus antscheva a fiera igls dats. El fa cun la sia figura tànts pass sco quegl c'igl diember digl dat inditgescha. El conjughescha igl verb segl tgomp c'el cuntànscha an la parsùna coraspundainta (1 = jou, 2 = tei. 3 = el/ella, 4 = nus, 5 = vus,

Vous duvrez dus quadrigns e dus figuras. Plazze las figuras sen igl quadret da partenza. Igl pi gioven da vous antscheva e patta igls quadrigns. El fò cun la sia figura tants pass, scu tg’igl domber digl quadrign inditgescha. El conjughescha igl verb segl quadret tg’el contanscha ainten la persunga correspondenta (1 = ia, 2 = te, 3 = el/ella, 4 = nous, 5 = vous, 6 = els/ellas).

Vus druvais duos dets e duos figüras. Mettè las figüras sül champ da partenza. Il pü giuven da vus cumainza e bütta ils dets. El fo cun sia figüra taunts pass scu que cha'l numer dal prüm det indicha. El conjughescha il verb sül champ ch'el ragiundscha illa persuna correspundenta (1 = eau, 2 = tü, 3 = el/ella, 4 = nus, 5 = vus, 6 = els/ellas).

Vus dovrais duos dats e duos figüras. Mettai las figüras sül chomp da partenza. Il plü giuven da vus cumainza e bütta ils dats. El fa cun sia figüra tants pass sco quai cha'l nomer dal prüm dat indicha. El conjughescha il verb sül chomp ch'el ragiundscha illa persuna correspundenta (1 = eu, 2 = tü, 3 = el/ella, 4 = nus, 5 = vus, 6 = els/ellas). Il nomer sül seguond dat indicha il temp dumandà (1 = preschaint, 2 = perfet,


construcziun che gida da tener endamen il plaid

construcziùn ca gida da taner andamaint igl pled

construcziun tgi geida a tigneir andamaint igl pled

frasa chi güda a tgnair adimmaint il pled


Oh, jeu sai buca tgei che jeu duei tertgar dad Andri. Adina cu el mira sin mei, sai jeu buca, nua che jeu duei mirar ... jeu vegn adina cotschna sc'ina tomata! El ei schon in flot. Mo jeu sai buca tgei che jeu duei far ussa. Duei jeu inaga tschintschar cun el? Tgei manegias ti?

Oh, jou se betga tge ca jou de tartgear digl Andri. Adigna, cur c'el varda sen me, se jou betga, noua ca jou de vurdar ... jou vignt adigna cotschna sco egna tomata! El e schon egn flot. Mo jou se betga tge ca de ussa far. De jou egn'ea bagliafar cun el? Tge manegias tei?

O, ia sa betg, tge tg'ia duess pansar dad Andri. Adegna cura tg'el varda sen me, saia betg, noua tg'ia duess vurdar ... ia vign adegna cotschna scu 'na frosla! El è schon en flot. Ma ia sa betg, tge tg'ia duess far ossa. Duessa eneda discorrer cun el? Tge manegias te?

ah, eau nu se, che ch'eau dess penser dad Andri. Cur ch'el guarda sün me, nu seja, inua guardar ... e vegn adüna cotschna fin davous las uraglias! El es sgür tuot ün flot. Ma eau nu se che ch'eau dess uossa fer. Dessi discuorrer üna vouta cun el? Che managiast?

ah, eu nu sa che ch'eu dess pensar dad Andri. Cur ch'el guarda sün mai, nu saja, ingio guardar ... e vegn adüna cotschna fin davo las uraglias! El es sgür tuot ün flot. Ma eu nu sa che ch'eu dess uossa far. Dessa discuorrer üna jada cun el? Che manajast?


Hei, aschi cool! Jeu sun stada oz tier dunna Caduff ed hai bess ora neiv avon sia entrada, ella ei stada tut incantada! Ella ha ludau mei fetg ed ha detg che quei che jeu fetschi secapeschi buca da sesez. Co has ti giu da schubergiar las finiastras ell'ustria?

Hei, aschi cool! Jou sund stada oz tier la duna Caduff a ve fiers or nev avànt la sia antrada, ella e stada tut incantada! Ella â ludo me fetg ad â getg ca quegl ca jou fetschi sacapeschi betga da sez. Co âs tei gieu da schubarger las faneastras an l'ustreia?

Hei, schi cool! Ia sung stada oz tar donna Caduff e va spalo neiv davant la sia antrada, ella è stada tot incantada! Ella am ò ludo fitg ed ò detg tgi chegl tg'ia fetscha sa tgapescha betg da sasez. Scu ast te gia da nattager las fanestras ainten l'ustareia?

hei, cool! Eau sun steda hoz tar duonna Caprez e d'he spalo davent la naiv davaunt sia porta d'chesa. Ella es steda tuot inchanteda! Ella ho fat lodavaglias ed ho dit cha que ch'eau fatscha nu s'inclegia da se. Cu hest tü gieu cun cunagir las fnestras da l'ustaria?

cool! Eu sun statta hoz pro duonna Caprez e n'ha spalà davent la naiv davant sia porta d'chasa. Ella es statta tuot inchantada! Ella ha fat lodavaglias ed ha dit cha quai ch'eu fetscha nu s'inclegia da sai. Co hast tü gnü cun pulir las fanestras da l'ustaria?


a) Tgei temps vegnan formai cun agid dils verbs 'esser' ed 'haver'?

1. Tge tains vignan furmos cugl agid digls verbs 'easser' ad 'aver'?

a) Tge taimps vignan furmos cun ageid digls verbs 'esser' ed 'aveir'?

1. Che temps vegnan furmos cun agüd dals verbs 'esser' ed 'avair'?

1. Che temps vegnan fuormats cun agüd dals verbs 'esser' ed 'avair'?


6. Tgei plans pli futur haveis vus? Saveis vus tgei via che vus stueis prender per realisar vos plans professiunals?

6. Tge plans pigl futur vez vus? Savez vus tge veia ca vus stuez prender par realisar igls voss plans professiunals?

6. Tge plan pigl futur vez vous? Savez vous tge veia tgi stuez piglier per realisar igls voss plans professiunals?

6. Che plauns pel futur vais vus? Savais vus che cha vus stuvais fer per realiser voss plauns professiunels?

6. Che plans pel futur vais vus? Savais vus che cha vus stuvais far per realisar voss plans professiunals?


3. Co sto la persuna esser, ella quala ti s'inamureschas?

3. Co sto la parsùna easser, an la quala tei s'inamureschas?

3. Scu stò la persunga esser, ainten la quala vous az inamurez?

3. Cu stu esser la persuna, illa quela tü est inamuro/inamureda?

3. Co sto esser la persuna, illa quala tü est inamurà/inamurada?


Emprendi ils 15 plaids che cumparan en quels quater capetels. Cumpletei la tabella e dei da curreger ella a vies scolast ni vossa scolasta.

b) Ampranded igls 15 pleds ca cumparan an quels tres capetels. Cumpletad la tabela a ded da cureger ella a la vossa surmestra.

Amprande igls 15 pleds tgi èn sottastritgias aint igls treis tgapetels. Cumplette la tabella e la de da curriger alla vossa scolasta.

b) Imprendè ils 15 pleds chi cumperan in quels quatter chapitels. Cumplettè la tabella e dè'la a correger a vos magister u a vossa magistra.

b) Imprendai ils 15 pleds chi cumparan in quels quatter chapitels. Cumplettai la tabella e tilla dat a correger a vos magister o a vossa magistra.


17. Jeu vegnel ad accumpignar la dunna a far sias cumpras.

17. Jou vignt ad acumpagnear la duna a far las sias cumpras.

17. Ia vign ad accumpagner la donna a far las sias compras.

17. Eau güdaro a la chantunaisa a fer cumischiuns.

17. Eu güdarà a la vaschina a far cumischiuns.


Capetel 7: «Quei has ti propi fatg bein!»

Capetel 7: «Quegl âs tei propi fatg bagn!»

Tgapetel 7: «Chegl ast propi fatg bagn!»

Chapitel 7: «Que hest tü propi fat bain!»

Chapitel 7: «Quai hast tü propa fat bain!»


Dario e Curdin vulan fermar in da lur flyers silla tabla nera avon la casa communala, cura ch'il president communal festgina sper els vi. El vesa els dus e seferma abruptamein: «Tgei pendeis si cheu?», vul el saver. Curdin declara da tgei ch'ei setracta. El ha aunc buca finiu la construcziun ch'il president interrumpa el e di ch'el vegli segir buc ina tala canera en vischnaunca e ch'els dueigien gest puspei pachetar en lur flyers. Tut stermentai van els per lur fatg.

Igl Dario ad igl Curdin vutan farmar egn da lur flyers sen la tavla nera avànt la tgea digl vaschinadi, cur c'igl president comunal fastgegna sper els vei. El veza els dus a safearma anetgameing: «Tge palandaz sei qua?», vut el saver. Igl Curdin declarescha da tge c'igl satracti. El â ànc betga fito la construcziùn c'igl president interrumpa el a gi c'el vigli siir betg egna tala canera an vischnànca a c'els degian gest puspe pacatar aint lur flyers. Tut starmantos van els par lur fatg.

Dario e Curdin vottan farmar egn da lour flyers sen la tavla neira davant la tgesa communala, cura tg'igl mastral festigna dasper els ve. El igls vei e sa ferma anetgamaintg: «Tge pandez se cò?» vot el saveir. Curdin daclera, da tge tgi sa tracta. El ò anc betg fitto la construcziun tg'igl mastral igl interrompa e dei tg'el viglia franc betg ena tala canera an vischnanca e tg'els duessan gist puspe pachetar lour flyers. Tot starmentos von els per lour fatg.

Dario e Curdin vöglian fixer ün da lur flyers vi da la tevla naira davaunt la chesa cumünela, cur cha'l president cumünel passa speravi. El vezza als duos pruoders e's ferma: «Che pendais vus sü cò?», voul el savair. Curdin declera da che cha's tratta. El nun ho auncha glivro la frasa cha'l president l'interrumpa e disch ch'el nu vöglia ch'els fatschan üna tel fracasch in vschinauncha e ch'els dessan güst darcho piglier ed ir cun lur flyers. Tuot scuraschos vaun els per lur fat.

Dario e Curdin voulan fixar ün da lur flyers vi da la tabla naira davant la chasa cumünala, cur cha'l president cumünal passa speravia. El vezza als duos pruoders e's ferma: «Che pendais vus sü quia?», voul el savair. Curdin declera da che chi's tratta. El nun ha amo fini la frasa cha'l president til interrumpa e disch ch'el nu vöglia ch'els fetschan ün tal baccan in cumün e ch'els dessan güsta darcheu tour ed ir cun lur flyers. Tuot scuraschats van els per lur fat.


2. Legia las damondas e fai in segn el quadret corrispundent. Mida suenter la damonda el temps indicau e dai risposta.

b) Ligia las amparadas e fe egn segn agl quaderet coraspundaint. Mida suainter l'amparada agl tains inditgieu a la raspunda.

2. Ligia las dumondas e fò en segn aint igl quadret correspondent. Meida siva la dumonda aint igl taimp inditgia e dò rasposta alla dumonda an connex cun l'istorgia.

b) Legia las dumandas e fo üna crusch i'l quederin correspundent. Müda alura la dumanda i'l temp indicho e do resposta. Ils custabs indichos davous il dret temp grammatical daun il pled da soluziun.

b) Legia las dumondas e fa üna crusch i'l quaderin correspundent. Müda lura la dumonda i'l temp indichà e dà resposta. Ils custabs indichats davo il güst temp grammatical dan il pled da soluziun.


11. Nus vegin a far in exercezi davart ils temps grammaticals.

11. Nus vagnagn a far egn exerzezi davart igls tains gramaticals.

11. Nous fascharon en exercezi davart igls taimps grammaticals.

11. Nus farons ün exercizi davart ils temps grammaticals.

11. Nus faran ün exercizi davart ils temps grammaticals.


Toni viva tier purs, amitgs ni en camiuns. El sa magliar tier ils indigens. El ha negina segirada da malsauns e d'accidents. El survegn era negina paga. El vul negins raps per sia lavur. «Quei ei buca necessari», di el savens. El construescha sc'in pauper pils paupers. «Jeu sun rehs», di el, «jeu hai varga in milliun amitgs!» E da quels amitgs sa el sefidar cumpleinamein. L'Associaziun svizra dallas interpresas da transport a suga han schenghegiau ad el sugas veglias da fil d'atschal ni bischels. «Ensemen essan nus ferms», ei Toni perschuadius.

Igl Toni viva tier purs, amitgs near an camiùns. El sa magliear tigls indigens. El â nigna sirànza da malzàns a d'aczidaints. El survean ear nigna pajaglia. El vut nigns raps par la sia lavur. «Quegl e betga nezessari», gi el savens. El construescha sco egn pover pigls povers. «Jou sun reh», gi el, «jou ve vargia egn miliùn amitgs!» A da quels amitgs sa el safidar cumplagnameing. L'Assoziaziùn svizra da las interpresas da transport a suja ân tschincagieu ad el sujas viglias da figl d'atschal near bischels. «Anzemel eassan nus fearms», e igl Toni parschuadieu.

Toni veiva tar pours, ameis u ainten camiuns. El so magler tigls indigens. El ò nigna sieranza da malsangs e d’accidents. El survign er nigna paia. El vot nigns raps per la sia lavour. «Chegl è betg necessari», dei el savens. El construescha scu en pover per igls povers. «Ia sung retg», dei el, «ia va passa en milliun ameis!» E da chels ameis so el sa fidar cumplagnamaintg. L'Associaziun svizra dallas interpresas da transport a soua on schintgigia ad el souas viglias da feil d’atschal u beischens. «Ansemen ischan nous ferms», è Toni persvadia.

Toni viva tar purs, amihs u in camiuns. El po manger tals indigens. El nun ho üngüna sgüraunza cunter malatias ed accidaints. El nu survain neir üngüna peja. El nu voul üngüns raps per sia lavur. «Que nun es necessari», disch el suvenz. El lavura scu pover pels povers. «Eau sun uschè rich», disch el, «eau d'he dapü cu ün milliun amihs!» E da quels amihs as po el fider dal tuottafat. L'Associaziun svizra da las intrapraisas da transport a sua l'ho regalo veglias suas d'atschel u büschens. «Insembel essans nus ferms», es Toni persvas.

Toni viva pro paurs, pro amis o in camiuns. El po mangiar pro'ls indigens. El nun ha ingüna sgüranza cunter malatias ed accidaints. El nu survain neir ingüna paja. El nu voul ingüns raps per sia lavur. «Quai nun es necessari», disch el suvent. El lavura sco pover pels povers. «Eu sun uschè rich», disch el, «eu n'ha daplü d'ün milliun amis!» E da quels amis as po el fidar dal tuottafat. L'Associaziun svizra da las intrapraisas da transport a sua til ha regalà veglias suas d'atschal o büschens. «Insembel eschan nus ferms», es Toni persvas.


La tatta era stada a cumprar en, cura che l'onda ei vegnida sin viseta.

La tata eara bi stada a cumprar aint, cur ca l'onda e vagnida sen visita.

La tatta era stada a cumprar aint, cura tgi l’onda è neida an viseta.

La nona d'eira güst steda a fer cumischiuns, cur cha la dütscha es gnida in visita.

La nona d'eira güsta statta a far cumischiuns, cur cha la mima es gnüda in visita.


Igl ei gartegiau super da schubergiar las finiastras! Duas dunnas han observau mei e dumandau, sche jeu vegni buc era tier ellas a schubergiar ... :-). Ed oz savein nus finalmein exercitar puspei inaga per ch'ei funcziuni lu era la stad cun nies concert!

Igl e gartagieu super da schubargear las faneastras! Duas dunas ân observo me ad amparo, scha jou vigni betg ear tier ellas a schubargear... :-). Ad oz savagn nus finalmeing exerzitar puspe egn'ea par c'igl funcziuneschi alura ear la stad cugl noss conzert!

Igl è gartagea super da nattager las fanestras! Dus donnas am on observo e dumando, sch'ia vigna betg er tar ellas a nattager ... :-). Ed oz savainsa finalmaintg exercitar puspe eneda, per tgi funcziunescha alloura er da stad cun igl noss concert!

Ad es ieu super cun cunagir las fnestras! Duos duonnas m'haun vis ed haun dumando, sch'eau nu vegna a nettager eir tar ellas ... :-). Ed hoz pudainsa a la fin dals quints exerciter darcho üna vouta, per cha que funcziuna lura eir cun nos concert da sted!

Id es i super cun pulir las fanestras! Duos duonnas m'han vis e m'han dumandà, sch'eu nu gnia a pulir eir pro ellas ... :-). Ed hoz pudaina a la fin dals quints exercitar darcheu üna jada, per chi funcziuna lura eir cun nos concert d'instà!


Empren d'enconuscher il plusquamperfect ed il futur. Legia ils memos grammaticals e dai risposta allas damondas.

Amprenda d'ancanuscher igl plusquamperfect ad igl futur. Ligia igls memos gramaticals a raspunda las amparadas.

Amprenda a canoscher igl plusquamperfect ed igl futur I. Ligia igls memos grammaticals e dò rasposta allas dumondas.

Imprenda a cugnuoscher il pücuperfet ed il futur. Legia ils memos grammaticals e respuonda a las dumandas.

Imprenda a cugnuoscher il plücoperfet ed il futur. Legia ils memos grammaticals e respuonda a las dumondas.


c) Ils biars da vus vegnan ad haver declarau las expressiuns cun descriver ellas a bucca. Ella discussiun d'avon havein nus rimnau ulteriuras pusseivladads co ins sa declarar enzatgei. Lein ussa seconcentrar silla pusseivladad d'explicar in cuntegn cun agid dad in film 'stop motion'. Mirei igl exempel e dei risposta allas damondas.

c) Igls blears da vus vignan a ver declaro las expressiùns cun dascriver ellas a buca. An la discussiùn d'avànt vagn nus rimno ulteriuras pussevladads co ign sa declarar anzatge. Lagn ussa saconzentrar sen la pussevladad d'explitgear egn cuntegn cun agid dad egn film 'stop motion'. Vurdad igl exaimpel a raspunded las amparadas.

c) Igls ples da vous varon declaro expressiuns cun descreiver chellas a bucca. Ainten la discussiun gist fatga vagn nous rimno ulteriouras pussebladads per declarar ensatge. Ans concentragn ossa sen la pussebladad da declarar en cuntign cun ageid d’en film 'stop motion'. Vurde igl exaimpel e raspunde allas dumondas.

c) Ils bgers da vus varegian declaro las expressiuns cun descriver quellas a buocha. Illa discussiun güst fatta vains nus ramasso ulteriuras pussibiliteds per declarer qualchosa. Ans concentrainsa uossa sülla pussibilited da declarer ün cuntgnieu cun agüd d'ün film 'stop motion'. Guardè l'exaimpel e respundè a las dumandas.

c) Ils blers da vus varan declerà las expressiuns cun descriver quellas a bocca. Illa discussiun d'avant vain nus ramassà ulteriuras pussibiltats per declerar alch. Ans concentrain uossa sülla pussibiltà da declerar ün cuntgnü cun agüd d'ün film 'stop motion'. Guardai l'exaimpel e respuondai a las dumondas.


• Tgi sa tenor vus ussa meglier il cuntegn? La persuna che ha declarau ni quel ch'ei vegnius instruius/quella ch'ei vegnida instruida?

• Tgi sa tanor vus ussa miglier igl cuntegn? La parsùna c'â declaro near quella c'e vagnida instruida?

• Tgi so ossa tenor vous igl migler igl cuntign? La persunga tgi ò declaro u chella tgi è neida instrueida?

• Chi cugnuoscha uossa tenor vus meglder il cuntgnieu? La persuna chi ho declaro u quella chi'd es gnida instruida?

• Chi cugnuoscha uossa tenor vus meglder il cuntgnü? La persuna chi ha declerà o quella chi'd es gnüda instruida?


Fai las retschercas necessarias e noda el caum survart quei ch'ei relevont. Co sas ti far che tiu conscolar/tia conscolara capescha l'expressiun?

Fe las retscheartgas nezessarias a noda qua sura tgavazegns relevànts. Co sas tei far c'igl tieus cunscular/la tia cunsculara capescha l'expressiùn?

Tschertga aint igl internet infurmaziuns davart egna dallas dus expressiuns e noda las pi impurtantas ainten la tgaschetta survart. Tge post far, per tgi la tia conscolara u igl ties conscolar ancleia l’expressiun?

Tschercha i'l internet infurmaziuns davart üna da las duos expressiuns e nota las pü importantas aint il queder survart. Che poust tü fer, per cha tieu conscolar/tia conscolara inclegia l'expressiun?

Tschercha i'l internet infuormaziuns davart üna da las duos expressiuns e nota las plü importantas aint il choten survart. Che poust tü far, per cha teis conscolar/tia conscolara inclegia l'expressiun?


• Co haveis vus declarau vossa expressiun?

• Co vez vus declaro la vossa expressiùn?


3. Enconuschas ti auters plaids che s’audan tier la medema regla? Numna silmeins treis.

3. Ancanuschas tei oters pleds ca s'odan tier la madema regla? Numna seglmains tres.

3. Canoschas te oters pleds tgi fon part dalla madema regla? Nomna aglmanc treis.

3. Cugnuoschast tü oters pleds chi faun part da la listessa regla? Nomna almain trais.

3. Cugnuoschast tü oters pleds chi fan part da la listessa regla? Nomna almain trais.


b) Discutei ussa las suandontas damondas el plenum.

b) Discutad ussa las savundàntas amparadas an classa.

b) Discute ossa las suandontas dumondas an classa.

b) Discutè uossa las seguaintas dumandas in classa.

b) Discutai uossa las seguaintas dumondas in classa.


2. A tgei problem vul il film far attents?

2. A tge problem vut igl film far atent?


1. Tgei plaids semuossan el film? Numna silmeins quater.

1. Tge pleds samussan agl film? Numna seglmains quater.

1. Tge pleds at mossa igl film? Nomna aglmanc quatter.

1. Che pleds as muossan i'l film? Nomna almain quatter.


a) Ti has il pensum da declarar ad in conscolar/ina conscolara ina dallas suandontas expressiuns.

a) Tei âs la leztga da declarar ad egn cunscular/egna cunsculara egna da las savundàntas expressiùns.

a) Te ast igl pensum da declarar egna dallas suandontas expressiuns ad ena conscolara u en conscolar.

a) Tü hest la lezcha da declarer üna da las seguaintas expressiuns ad ün conscolar/üna conscolara.

a) Tü hast la lezcha da declerar üna da las seguaintas expressiuns ad ün conscolar/üna conscolara.


• Ussa haveis vus saviu sentir tgei ch'ei munta dad esser scolast e scolasta. Tgei ei la conclusiun da quei pensum?

• Ussa vez vus savieu santir tge c'igl mùnta dad easser surmester near surmestra. Tge e la conclusiùn da quella leztga?

• Ossa vez via, tge tgi vot deir esser scolasta u scolast. Tge è la conclusiun da chel exercezi?

• Uossa vais vus vis che cha que voul dir esser magister u magistra. Che vais vus imprains da quista lezcha?

• Uossa vais vus vis che chi voul dir esser magister o magistra. Che vais vus imprais da quista lezcha?


Ina dallas pli efficientas vias da tener endamen cuntegns ei da declarar els ad enzatgi auter. Fagei ils suandonts pensums.

Egna da las veias las ple efiziaintas da taner andamaint cuntegns e da declarar els ad anzatgi oter. Faged las savundàntas leztgas.

Egna dallas veias las pi effiziaintas per tigneir andamaint cuntigns è da declarar els ad ensatgi oter. Fasche igls suandonts exercezis.

Üna da las vias las pü efficiaintas per tgnair adimmaint cuntgnieus es da'ls declarer a qualchün oter. Fè las seguaintas lezchas.

Üna da las vias las plü efficiaintas per tgnair adimmaint cuntgnüts es da tils declerar ad inchün oter. Fat las seguaintas lezchas.


• Ha il visavi capiu quei che vus haveis declarau?

• Â igl visavi capieu quegl ca vus vez declaro?

• Ò igl visavi ancletg chegl tgi vous vez declaro?

• Ho il visavi inclet que cha vus vais declaro?

• Ha il visavi inclet quai cha vus vais declerà?


• Tgei pusseivladads da declarar dat ei? Cun tgei mieds e metodas muossan vos scolasts a vus ils cuntegns? Tgei plai a vus meglier, tgei pli pauc?

• Tge pussevladads da declarar dat igl? Cun tge mieds a metodas mussan las vossas surmestras a vus igls cuntegns? Tge ple a vus miglier, tge mender?

• Tge pussebladads da declarar dattigl? Cun tge meds e metodas az mossan las vossas scolastas ed igls voss scolasts igls cuntigns? Tge az plai bagn, tge manc bagn?

• Che pussibiliteds da declarer do que? Cun che mezs e metodas as muossan voss magisters ils cuntgnieus? Che as plescha bain, che main bain?

• Che pussibiltats da declerar daja? Cun che mezs e metodas as muossan voss magisters ils cuntgnüts? Che as plascha bain, che main bain?


Info auturs: per plascher transponer ils plaids pil maletg en BT1, adatg las variantas verdas (sligiaziun) ston esser screttas endretg!

Info auturs: per plascher transponer ils plaids pil maletg en BT1, adatg las variantas verdas (sligiaziun, 32 pleds = ok!?) ston esser screttas endretg!


Curregia ils sbagls che ti has anflau e scriva ils plaids corrects sillas lingias.

Curegia igls sbagls ca tei âs cato a scriva igls pleds corects sen las lingias.

Currigia igls sbagls tgi te ast catto e screiva igls pleds corrects sen las lengias.

Corregia ils fals cha tü hest chatto e scriva ils pleds inandret süllas lingias.

Corregia ils fals cha tü hast chattà e scriva ils pleds inandret süllas lingias.


4. Ti has fatg exercezis en connex culs suandonts temas grammaticals. Tgei temas enconuschas ti ussa bein? Tgeinins fan aunc difficultads? Fai la crusch el dretg liug.

4. Tei âs fatg exerzezis an conex cugls savundànts temas gramaticals. Tge temas ancanuschas tei ussa bagn? Tgenegns fan ànc dificultads? Fe la crusch agl dretg liac.

4. Te ast fatg exercezis an connex cugls suandonts temas grammaticals. Tge temas canoschas te ossa bagn? Tgenegns fon anc difficultads? Fò la crousch aint igl dretg li.

4. Tü hest fat exercizis in connex culs seguaints temas grammaticals. Che temas cugnuoschast tü uossa bain? Chenüns at faun auncha difficulteds? Fo la crusch al dret lö.

4. Tü hast fat exercizis in connex culs seguaints temas grammaticals. Che temas cugnuoschast tü uossa bain? Chenüns at fan amo difficultats? Fa la crusch al dret lö.


Cuort avon las quater svanescha Silvana senza ch'enzatgi remarchi en direcziun dalla punt. Sin via tippescha ella cun detta freida in sms: «Hei No, sun sin via tier la punt. Jeu telefoneschel a ti dallas tschun, schiglioc va ad encurir mei, cs Silv». Ei varga buc ina mesa minuta tochen ch'ei fa 'piip piip' e Noelia rispunda che Silvana dueigi far aschi bien e raquintar ad ella tut, ella seigi persula a casa e spetgi Silvana sil pli tard dallas tschun. Silvana sto surrir e sesa giu el cuvel. Siu cor batta. Per mintga canera sesnuescha ella e mira entuorn. Mo ei schabegia nuot e negin vegn. Trumpada, mo tuttina levgiada, semetta ella suenter ina mes'ura sin via anavos. Ella va directamein tier Noelia per raquintar ad ella l'entira story.

Curt avànt las quater svanescha la Silvana sainza c'anzatgi ancorschi an direcziùn da la pùnt. Sen veia tipescha ella cun deta freda egn sms: «Hei No, sund sen veia tier la pùnt. Jou telefonesch a tgei a las tschentg, via schiglioc ad ancurir me, tgs Silv». Igl passa betg egna measa minuta antocen c'igl fa «piip piip» a la Noelia raspunda ca la Silvana degi alura raquintar tut ad ella, ella segi suleta a tgea a spetgi la Silvana segl ple tard a las tschentg. La Silvana sto surir a sea giou an la tàna. Igl sieus cor bata. Tier mintga canera saschnuescha ella a varda anturn. Mo igl schabegia nut a nign vean. Trumpada, mo tutegna leavgeada, sameta ella suainter egna meas'ura sen veia anavos. Ella va directameing tier la Noelia par raquintar ad ella l'antiera storry.

Cuort aunz las quatter svanescha Silvana adascus e vo vers la punt. Sün via scriva ella cun daunta fraida ün sms: «Hei No, sun in viedi vers la punt. Telefonaro intuorn las tschinch, ok? cs Silv». Poch zieva fo que già 'piip piip' e Noelia respuonda a Silvana ch'ella dessa quinter zieva tuot, ch'ella saja suletta a chesa e la spetta. Silvana stu surrir e tschainta giò suot la punt. Sieu cour batta. Mincha canera la fo trer ün sagl. Ella guarda intuorn, ma a nu capita ünguotta ed üngün nu vain d'invers. Dischillusa, ma surleivgeda, as metta ella zieva üna mezz'ura darcho in viedi. Ella vo be dalum tar Noelia per quinter tuot la story.

Cuort avant las quatter svanischa Silvana adascus e va vers la punt. Sün via scriva ella cun dainta fraida ün sms: «Hei No, sun in viadi vers la punt. Telefonarà intuorn las tschinch, ok?, cs Silv». Pac davo faja fingià 'piip piip' e Noelia respuonda a Silvana ch'ella tilla dessa davo quintar tuot, ch'ella saja suletta a chasa e tilla spetta. Silvana sto surrier e sezza giò suot la punt. Seis cour batta. Mincha canera tila fa trar ün sagl. Ella guarda intuorn, ma i nu capita nöglia ed ingün nu vain d'invers. Dischillusa, ma surleivgiada as metta ella davo üna mezz'ura darcheu in viadi. Ella va be subit pro Noelia per tilla quintar tuot la story.


Discutei las suandontas damondas en dus.

a) Discutad las savundàntas amparadas an dus.

a) Discutè las seguaintas dumandas in duos.

a) Discutai las seguaintas dumondas in duos.


3. Co eis ei stau per tei da far ils pensums da grammatica? Dat ei sbagls che ti fas adina puspei? Noda mintgamai treis 'mai pli' ella plonta e treis ella palma. In 'mai pli' ei ina fuorma grammaticala ch'ins fa adina puspei falliu, ch'ins less denton naven dad ussa mai pli scriver falliu. Fai adatg da plazzar ils 'mai pli' el dretg liug. Discutescha lu ils 'mai pli' cun tiu vischin ni tia vischina.

3. Co e'gl sto par te da far las leztgas da gramatica? Dat igl sbagls ca tei fas adigna puspe? Noda mintgame tres 'mena ple' an la plànta a tres an la palma. Egn 'mena ple' e egna furma gramaticala c'ign fa adigna puspe falo, c'ign less dantànt davent dad ussa mena ple scriver falo. De adatg da plazar igls 'mena ple' agl dretg liac. Discutescha alura igls 'mena ple' cugl tieus vaschegn near la tia vaschegna.

3. Scu ègl sto per tè da far igls pensums da grammatica? Dattigl sbagls tgi te fast adegna puspe? Noda mintgamai treis 'mai ple' ainten la planta e treis ainten la palma. En 'mai ple' è ena furma grammaticala tg'ins fò adegna puspe fallo, tg'ins less dantant mai ple screiver u duvrar fallo davent dad ossa. Fò adatg da plazzar igls 'mai ple' aint igl dretg li. Discutescha alloura igls 'mai ple' cun la tia vaschigna u igl ties vaschign.

3. Cu es que sto per te da fer las lezchas da grammatica? Do que sbagls cha tü fest adüna darcho? Nota adüna trais 'mê pü' aint il bös-ch da föglia e trais 'mê pü' aint illa palma. Ün 'mê pü' es üna fuorma grammaticala cha's scriva adüna darcho fos, cha nu's vuless però mê pü fer fos da quinderinvi. Guarda da metter ils 'mê pü' al dret lö aint il bös-ch. Discuta'ls alura cun tieu chantunais u tia chantunaisa.

3. Co esa stat per tai da far las lezchas da grammatica? Esa fals cha tü fast adüna darcheu? Nota adüna trais 'mai plü' aint il bös-ch da föglia e trais 'mai plü' aint illa palma. Ün 'mai plü' es üna fuorma grammaticala chi's scriva adüna darcheu fos, chi nu's less però mai plü far fos da quinderinvia. Guarda da metter ils 'mai plü' al dret lö aint il bös-ch. Tils discuta lura cun teis vaschin o tia vaschina.


«Hei, jeu stoi ir, jeu hai damaun examens d'admissiun», di Robin seperstgisond suenter bunamein duas uras. «Bien cletg», cloman ils auters tuts enina e rin pervia da quei schabetg. «Dario, vas ti buc era?», vul Noelia saver. Dario dat il tgau: «Bein, bein. Mo jeu sai buc, sche jeu damognel quei.»

«Hei, jou sto ir, jou ve damàn examens d'admissiùn», saparstgisa igl Robin suainter bunameing duas uras. «Tut igl bien», cloman igls oters tuts anzemel a rin parve da que schabetg. «Dario, vas tei betg ear?», vut la Noelia saver. Igl Dario dat digl tgieu: «Bagn, bagn. Mo jou se betga, scha jou dumogn quegl.»

«Hei, ia stò eir, ia va dumang examens d'admissiun», dei Robin sa perstgisond siva bunamaintg dus ouras. «Bung cletg», cloman igls oters tots ansemen e reian perveia da chel schabetg. «Dario, vast te betg er?», vot saveir Noelia. Dario dat digl tgea: «Bagn, bagn. Ma ia sa betg, sch'ia reiv da far igl examen.»

«Hei, eau stögl ir, eau d'he damaun examens d'admissiun», as s-chüsa Robin zieva bod duos uras. «Bun success!», claman ils oters e daun üna risatta. «Dario, nu vest eir tü?», voul savair Noelia. Dario do dal cho: «Bain, bain. Ma eau nu se, sch'eau riv da fer quel examen.»

«Hei, eu stögl ir, eu n'ha daman examens d'admissiun», as s-chüsa Robin davo bod duos uras. «Bun success!», cloman tschels al listess mumaint e dan üna risada. «Dario, nu vast eir tü?», voul savair Noelia. Dario dà dal cheu: «Bain, bain. Ma eu nu sa, sch'eu riv da far l'examen.»


3. Cumpletescha las reglas ortograficas ed aschunta mintgamai in tochen dus exempels.

c) Cumpletescha las reglas ortograficas ad aschunta mintgame egn tocen dus exaimpels.

3. Cumplettescha las reglas ortograficas ed agiunta mintgamai egn anfignen dus exaimpels.

c) Cumplettescha las reglas ortograficas ed agiundscha adüna ün u duos exaimpels. Consultescha la Grammatica da scoula, scha que fo dabsögn.

c) Cumplettescha las reglas ortograficas ed agiundscha adüna ün o duos exaimpels. Consultescha la Grammatica da scoula, schi fa dabsögn.


b) En in orcheschter anflan ins gegias, flautas e oboas.

2. An egn orchester tgat'ign geias, flautas a oboas.

b) Ainten en orcheschter ins catta geias, flautas e oboas.

2. In ün orchester as chatta gias, batarias, xylofons ed oboas.


Duront la davosa lecziun dil suentermiezdi vegnan ils scolars aschi malruasseivels ch'il scolast Valentin sto supplicar pliras gadas per ruaus. Pér cura ch'el smanatscha da strihar l'emprova sin tribuna senza cumpensaziun, vegn ei pli quiet ed ils scolars seprendan ensemen. Cura ch'ei scalina, dat ei ina termenta hectica e tuts sestauschan aschi spert sco pusseivel digl esch ora en zuler e giu en halla da gimnastica. Leu, sin tribuna, entscheiva ei mintga mument. «Uau, quella tribuna ei gie crassa», smarveglia Noelia e mira entuorn tut fascinada. Dario tschenta bufatg siu keyboard sin tribuna ed entscheiva a s'endrizzar. Era Curdin ed Andri che han purtau la battaria da Silvana gidan. Noelia pren siu bass ord la valischa e suna gia ils emprems tuns. «Andri, sas ti gidar mei cugl amplificader?», cloma ella il manager dalla band che pren fetg serius sia rolla.

Durànt la davosa lecziùn digl suaintermiezgi vignan igls sculars aschi malruassevels c'igl surmester Valentin sto suplitgear pliras geadas par ruos. Per cur c'el schmanatscha da strischear l'amprova sen tribuna sainza cumpensaziùn, vean igl ple quiet ad igls sculars saprendan anzemel. Cur c'igl scalegna, dat igl egna tarmenta hectica a tuts sastoschan aschi speart sco pussevel or digl esch an zuler a giou an sala da gimnastica. Là, sen tribuna, antschev'igl mintga mumaint. «Uau, quella tribuna e gea crassa», schmarveglia la Noelia a varda anturn tut faszinada. Igl Dario tschainta bufatg igl sieus keyboard sen tribuna ad antscheva a sadrizar aint. Ear igl Curdin ad igl Andri, c'ân purto la batareia da la Silvana, gidan. La Noelia prenda igl sieus bass ord la valischa a sùna igls amprems tùns. «Andri, sas tei gidar a mei cugl amplifitgeader?», cloma ella igl manager da la band ca prenda fetg serius la sia rola.

Durant la davosa lecziun digl sivamezde vignan igls scolars schi malquiets tg'igl scolast Valentin stò supplitgier ples gedas per quietezza. Pir cura tg'el smanatscha da stritgier la prova sen tribuna sainza cumpensaziun, vignigl pi quiet ed igls scolars sa peglian ansemen. Cura tgi scaligna, dattigl ena tarmenta hectica e tots sa stomplan schi spert scu pussebel digl isch or an pierti e giu ainten la halla da gimnastica. Lò, sen tribuna, antschevigl mintga mument. «Uau, chella tribuna è gio crassa», sa smarveglia Noelia e varda anturn tot fascinada. Dario metta bufatg igl sies keyboard sen la tribuna ed antscheva a s'andrizzar. Er Curdin ed Andri tgi on purto la battareia da Silvana geidan. Noelia peglia igl sies bass or dalla valischa e sunga gio igls amprems tungs. «Andri, am sast gidar cugl amplifitgieder?», clom'la igl manager dalla band tgi peglia fitg serious la sia rolla.

Dürant l'ultima lecziun dal davomezdi sun ils scolars fich inquiets. Il magister tils sto rovar plüssas jadas da star quiets. Pür cur ch'el imnatscha da strichar las prouvas illa sala da gimnastica, as balchan ils scolars. Cur chi suna oura la scoula, as stumplan tuots our dad üsch per rivar il plü svelt pussibel our' in suler e giò da s-chala aint illa sala da gimnastica. Là, sül grond palc, cumanzarà in paca pezza la prouva. «Uau, che crass, quist palc», cloma Noelia e guarda intuorn tuot fascinada. Dario metta giò cun precauziun seis keyboard sül palc e cumainza a drizzar aint. Eir Curdin ed Andri, chi han manà la battaria da Silvana, güdan. Noelia piglia seis bass our da la valisch e suna fingià ils prüms tuns. «Andri, am poust tü güdar cul amplifichadur?», dumonda ella al manager da la band chi piglia sia rolla sül seri.


2. Has ti saviu memorisar ils 15 plaids? Noda ella rama da flurs ils quater plaids che paran a ti ils pli grevs. Mirei sin quels plaids en gruppas pintgas. Dei in a l'auter tips co ins savess memorisar quels plaids.

2. Âs tei savieu memorisar igls 15 pleds? Noda an la rama da flurs igls quater pleds ca paran a tgei igls ple greavs. Vurdad sen quels pleds an grupas pintgas. Ded l'egn a l'oter tips co ign savess memorisar quels pleds.

2. Ast te savia memorisar igls 15 pleds? Noda aint igl rom da flours igls quatter pleds tgi at paran igls pi grevs. Vurde sen chels pleds an gruppas pitschnas. De tips l'egn a l'oter, scu tg’ins savess memorisar chels pleds.

2. Hest tü savieu memoriser ils 15 pleds? Nota i'l ram da fluors ils quatter pleds chi't peran ils pü difficils. Guardè sün quels pleds in gruppas pü pitschnas. Dè tips ün a l'oter, cu cha's pudess memoriser quels pleds.

2. Hast tü savü memorisar ils 15 pleds? Nota i'l rom da fluors ils quatter pleds chi't paran ils plü difficils. Guardai sün quels pleds in gruppas plü pitschnas. Dat tips ün a tschel, co chi's pudess memorisar quels pleds.


1. Colurescha ils spazis culs plaids ch'ein screts endretg. Sche ti colureschas endretg ils spazis, vesas ti la caussa (plaid da sligiaziun).

1. Colurescha igls spazis cun igls pleds tg'èn scretgs andretg. Schi te colureschas andretg igls spazis, veist te la tgossa (pled da schliaziun).

a) Culurescha ils spazis culs pleds chi sun scrits inandret. Scha tü culureschast inandret ils spazis, vezzast la chosa (pled da soluziun).

a) Culurischa ils spazis culs pleds chi sun scrits inandret. Scha tü culurischast inandret ils spazis, vezzast la chosa (pled da soluziun).


Jeu enconuschel entginas reglas d'ortografia e sai far exempels per quellas.

Jou ancanusch diversas reglas d'ortografeia a se far exaimpels par quellas.

Ia canosch las sotgruppas dallas particlas e sa far exaimpels.

Eau cugnuosch ün pêr reglas ortograficas e se fer exaimpels per quellas.

Eu cugnuosch ün pêr reglas ortograficas e sa far exaimpels per quellas.


Duront l'emprova l'auter di suenter scola ei Silvana profundada dil tuttafatg en patratgs. Ella ponderescha vi e neu, sch'il cedel savess propi esser dad Andri, e munchenta perquei l'entschatta dall'emprema canzun gia per la tiarza ga. Curdin che sto suenter aunc ir al trenament ei vilaus. «Aschia vegnin nus oz mai a fin, seconcentrei», fa el zacras ed entscheiva la canzun gest aunc ina ga.

Durànt l’amprova l'oter gi suainter scola e la Silvana profundada digl tutafatg an patratgs. Ella ponderescha vei a nà, sch'igl zedel savess propi easser digl Andri, a mancainta parquegl gea par la tearza geada l'antscheata da l'amprema canzùn. Igl Curdin ca sto suainter ànc ir agl trenamaint e vilo. «Ascheia vagnagn nus oz mena a fegn, saconzentrad», zacreg'el ad antscheva gest ànc egn'ea la canzùn.

Durant la prova igl proxim de siva scola è Silvana digl tottafatg distracta. Ella ponderescha veano, sch'igl cedel savess propi esser dad Andri, e mantgainta perchegl l'antschatta dall'amprema canzung gio per la terza geda. Curdin, tgi stò siva anc eir agl trenamaint, è vilo. «Uscheia nignsa mai a fegn oz, az concentre», blastema'l ed antscheva la canzung gist anc eneda.

Il di zieva, düraunt la prouva, es Silvana approfundida in impissamaints. Ella stüdgia vi e no, scha'l scrittin pudess propi esser dad Andri e manchaunta perque già per la terza vouta il cumanzamaint dal prüm song. Curdin chi stu aunch'ir zieva a trener es grit: «Uschè nu gninsa hoz mê a fin, concentrè's», blastemma el e cumainza güst aunch'üna vouta a suner il töch.

Il di davo, dürant la prouva, es Silvana approfundida in impissamaints. Ella stübgia via e nan, scha'l scrittin pudess propa esser dad Andri e manchainta perquai fingià per la terza jada il cumanzamaint dal prüm song. Curdin chi sto amo ir davo a trenar es grit: «Uschè nu gnina hoz mai a fin, as concentrai», blastemma el e cumainza amo üna jada a sunar il toc.


2. Scriva ils verbs cullas numeras ella tabella. Colligia ils bustabs els quadrets grischs e ti anflas il plaid da sligiaziun.

2. Scriva igls verbs cugls numers an la tabela. Culeia igls bustabs agls quaderets grischs a tei tgatas igl pled da schliaziùn.

2. Screiva igls verbs cun las nomras ainten la tabella. Colliescha igls bustabs aint igls quadrets greischs e te cattas igl pled da schliaziun.

2. Scriva ils verbs culs numers illa tabella. Collia ils custabs i'ls quederins grischs e tü chattast il pled da soluziun.

2. Scriva ils verbs culs nomers illa tabella. Collia ils custabs i'ls quaderins grischs e tü chattast il pled da soluziun.


g) «La la la la la la la», immitescha Curdin il cantadur d'operas.

7. «La la la la la la la», immitescha igl Curdin igl cantadur d'Operas.

g) «La la la la la la la», immitescha Curdin igl cantadour d'operas.

7. «La la la la la la la», immitescha Curdin il chantadur d'operas.


c) «Nossa band encuera in local d'exercittar», legia Andri.

3. «Nossa band ancuiera egn local d'exerzitar», legia igl Andri.

c) «La nossa band tschertga en local d'exercittar», ligia Andri.

3. «Nossa band tschercha ün local d'exerziter», legia Andri.

3. «Nossa band tschercha ün local d'exerzitar», legia Andri.


L'emprova va meglier che spitgau. Tuts ein concentrai ed Andri ha schizun dumignau da plazzar e da far funcziunar ils reflecturs aschia ch'ei savess bunamein esser in ver concert. Ils scolars exerciteschan cun premura, sunan adina puspei lur repertori, glieman vid las passaschas pli grevas ed entscheivan a cantar melodias schizun en duas vuschs. «Curdin, ti savesses s'annunziar tier 'The Voice', ti has aschi ina biala vusch!», vegn Curdin motivaus da Noelia e Silvana, suenter ch'el haveva mirau plein dubis ella runda e dumandau, sch'el tuchi insumma ils tuns. «Bien, ussa aunc ina davosa ga tuttas canzuns ina suenter l'autra», surpren Silvana la reschia.

L'amprova va miglier ca spitgieu. Tuts en conzetros ad igl Andri e schizund rivo da plazar a da far funcziunar igls reflecturs ascheia c'igl savess bunameing easser egn ver conzert. Igls sculars exerziteschan cun premura, sùnan adigna puspe lur repertori, glieman ved las passaschas las ple greavas ad antschevan a cantar melodeias schizund an duas vuschs. «Curdin, tei savessas s'anunztgear tier «The Voice», tei âs aschei'egna beala vusch!», vean igl Curdin motivo da la Noelia a da la Silvana, suainter c'el â vurdo plagn dubis an la runda ad amparo, sch'el tutgi anzuma igls tùns. «Bien, ussa ànc egna davosa geada tutas canzùns l'egna suainter l'otra», surprenda la Silvana la rescheia.

La prova vo migler tgi spitgia. Tots èn concentros ed ad Andri ègl perfign gartagea da plazzar e da far funcziunar igls reflectours scu tar en veir concert. Igls scolars exerciteschan cun premura, sungan adegna puspe lour repertori, gleman las passaschas pi grevas ed antschevan a cantar melodias schizont an dus vouschs. «Curdin, te savessas t'annunztgier tar 'The Voice', te ast ena schi bela vousch!», vign Curdin mutivo da Noelia e Silvana, siva tg'el veva vurdo plagn dubis ainten la runda e dumando, sch'el totga ansomma igls tungs. «Bung, oss anc ena davosa geda tot las canzungs l'egna siva l'otra», surpeglia Silvana la reschia.

La prouva vo meglder cu spetto. Tuots sun concentros ed Andri es perfin sto bun d'installer e da fer funcziuner ils reflectuors, uschè scu tar ün dret concert. Ils scolars exerciteschan cun premura, sunan adüna darcho lur repertuar, gliman vi da las passaschas pü difficilas e cumainzan a chanter melodias perfin a duos vuschs. «Curdin, tü pudessast t'annunzcher tar 'The Voice', tü hest uschè üna bella vusch!», claman Noelia e Silvana, zieva cha Curdin vaiva guardo da que skeptic e dumando, sch'el tuocha insomma ils tuns. «Bain, uossa auncha ün'ultima vouta tuot ils songs ün zieva l'oter», surpiglia Silvana la redschia.

La prouva va meglder co spettà. Tuots sun concentrats ed Andri es perfin stat bun d'installar e da far funcziunar ils reflecturs, uschè sco pro ün dret concert. Ils scolars exerciteschan cun premura, sunan adüna darcheu lur repertuar, gliman vi da las passaschas plü difficilas e cumainzan a chantar melodias a duos vuschs. «Curdin, tü pudessast t'annunzchar pro 'The Voice', tü hast uschè üna bella vusch!», cloman Noelia e Silvana, davo cha Curdin vaiva guardà intuorn da quai skeptic e dumandà, sch'el tocca insomma ils tuns. «Bain, uossa amo ün'ultima jada tuot ils songs ün davo tschel», surpiglia Silvana la redschia.


Legia ils davos treis capetels dalla historia e fai lu ils differents pensums che stattan en connex cun quels capetels.

Ligia igls davos tres capetels da l'istorgia a fe alura las diferaintas leztgas ca statan an conex cun quels capetels.

Ligia igls davos treis tgapetels dall’istorgia e fò alloura igls differents pensums tgi stattan an connex cun chels tgapetels.

Legia ils ultims trais chapitels da l'istorgia e fo alura las differentas lezchas in connex cun quels chapitels.

Legia ils ultims trais chapitels da l'istorgia e fa lura las differentas lezchas in connex cun quels chapitels.


e) Igl ei aschi freit ch'ins vesa insuma negin ordaviert.

5. Igl e aschi fret c'ign veza anzuma nign ordafora.

e) Igl è schi freit tg’ins vei ansoma nign oravant.

5. Ad es uschè frait cha nu's veza ad üngün our sün via.

5. Id es uschè frait chi nu's veza ad ingün oura sün via.


• Con bein haveis vus capiu la historia sin ina scala dad 1 tochen 10? Argumentei vossa valetaziun.

• Quànt bagn vez vus capieu l'istorgia sen egna scala dad 1 tocen 10? Argumantad la vossa valitaziùn.

• Quant bagn vez vous tgapia l'istorgia sen ena scala dad 1 anfignen 10? Argumente la vossa valetaziun.

Quaunt bain vais vus inclet l'istorgia sün üna scala dad 1 fin 10? Argumantè vossa valütaziun.

• Quant bain vais vus inclet l'istorgia sün üna scala dad 1 fin 10? Argumantai vossa valütaziun.


A tgei scolar dalla 5avla classa da Marolas s'auda la caussa ch'il plaid da sligiaziun muossa?

A tge scular da la 5avla classa da Marolas s'oda la tgossa c'igl pled da schliaziùn mussa?

A tge scolar dalla 5avla classa da Marolas totga la tgossa tg'igl pled da schliaziun mossa?

A che scolara u scolar da la 5evla classa da Curtins tuocha la chosa chi's muossa culs spazis culurieus inandret?

A che scolara o scolar da la 5avla classa da Curtins tocca la chosa chi's muossa culs spazis culurits inandret?


agid/punt d'asen per tener endamen il plaid

agid/pùnt d'asen par taner andamaint igl pled

ageids per memorisar igl pled (scripziun e muntada)

agüds per memoriser il pled (scripziun e significaziun)

agüds per memorisar il pled (scripziun e significaziun)


4. Tgei ulteriurs modus dat ei? Seregordas ti dils astronauts dil capetel 'Steilas'? Noda sut mintga astronaut il modus e quei che vegn endamen a ti cun quei modus. Fai per mintgin in exempel.

4. Tge ulteriurs modus dat igl? Saragordas tei digls astronauts digl capetel 'Stélas'? Noda sut mintga astronaut igl modus a quegl ca vean andamaint a tgei cun que modus. Fe par mintgegn egn exaimpel.

4. Tge ulteriours modus dattigl? Ta regordas digls astronauts digl tgapetel 'Steilas'? Noda sot mintga astronaut igl modus e chegl tg'at vign andamaint cun chel modus. Fò en exaimpel per mintgign.

4. Che möds do que ultra dal conjunctiv? T'algordast tü dals astronauts dal chapitel 'Stailas'? Nota suot mincha astronaut il möd e que chi't vain adimmaint cun quel möd. Fo per minchün ün exaimpel.

4. Che möds daja ultra dal conjunctiv? At regordast tü dals astronauts dal chapitel 'Stailas'? Nota suot mincha astronaut il möd e quai chi't vain adimmaint cun quel möd. Fa per minchün ün exaimpel.


d) Silvana e Noelia cuorran naven e fan ina cuorta pausa avon il mulin vegl.

4. La Silvana a la Noelia curan davend a fan egna curta possa avant igl mulegn vegl.

d) Silvana e Noelia coran davent e fòn ena curta pôssa davant igl mulegn vigl.

4. Silvana e Noelia cuorran davent e faun üna cuorta possa davaunt il mulin vegl.

4. Silvana e Noelia cuorran davent e fan üna cuorta posa davant il mulin vegl.


1. En tgei connex stattan ils suandonts plaids culla finiziun dalla historia?

• An tge conex statan igls savundànts pleds cun la finiziùn da l'istorgia?

1. An tge connex stattan igls suandonts pleds cun la finiziun dall'istorgia?

• In che connex staun ils seguaints pleds culla fin da l'istorgia?

• In che connex stan ils seguaints pleds culla fin da l'istorgia?


a) Robin ed Andri cuoran spert viers il begl silla plazza comunala.

1. Igl Robin ad igl Andri curan spert viers igl begl sen la plaza comunala.

a) Robin ed Andri corran spert vers la truasch sen la plazza comunala.

1. Robin e Andri cuoran svelt vers il bügl sülla plaza cumünela.

1. Robin e Andri cuoran svelt vers il bügl sülla plaza cumünala.


Il president communal tuschrogna. «Perstgisei il disturbi, mo igl ei impurtont», di el cun vusch seriusa. «Tgei vein nus ussa puspei fatg falliu», murmugna Silvana cun schliata luna. Il president communal cuntinuescha: «Ier sera essan mia dunna ed jeu daventai perdetgas d'enzatgei nundetg.» Ils affons stattan mureri. «Nus eran sin via a casa, cura che nus vein udiu musica ella halla da gimnastica.» Ils scolars sezuppan pli e pli fetg en lur sutgas. «E gie propi, igl ei stau nundetg.» El tila profundamein flad. «La musica ha numnadamein fascinau nus immens! Neve, Maria!», fa el siper sia dunna ed entscheiva a rir ch'ei tut strembla. «E nus vein tertgau che la decisiun ch'il cussegl communal ha priu oz endamaun a caschun d'ina sesida fixada a cuorta vesta savess forsa interessar vus.» Ils affons miran igl emprem in sin l'auter e suenter sil scolast cun fatschas nuncartentas. Il president communal surdat cun in segn e fatscha surrienta il plaid al possessur dall'ustria. «Mhh», tuschrogna quel, «perquei vein nus encuretg ina sligiaziun per vossa stanza d'emprova. E nus vein anflau ina. El tschaler dall'ustria dat ei ina stanza che vegneva pli baul duvrada per radunonzas. Dapi in pèr onns eis ella denton vita. Quella stanza saveis vus duvrar per vossas emprovas, segir inaga tochen las vacanzas da stad.» Ils scolars miran in siper l'auter cun egliuns tochen che Andri entscheiva a giblar e giubilar. Ils scolars fan applaus sco narrs e tschentan ina massa damondas als visitaders, tochen ch'il scolast Valentin procura puspei per ruaus. «... e ...», di il president communal per che tuts teidlien, «ed jeu vi lu che vus sunies e conties per mei la stad da vies concert mia canzun preferida BORN TO BE WILD!» Ils scolars ein ord la suna. La finala pren il possessur dall'ustria aunc ina ga il plaid: «Gie, la stanza sto vegnir renovada in tec, ed in tec stuess ins era schubergiar e far uorden. Mo che vus essas pipa da pigliar a mauns zatgei, gliez veis vus gie mussau ils davos dis!»

Igl president comunal dat egn peer tussets. «Parstgisad igl disturbi, mo igl e impurtànt», gi el cun vusch seriusa. «Tge vagn nus ussa puspe fatg falo», marmugna la Silvana cun schleata luna. Igl president comunal cuntinuescha: «Ier sera eassan mia duna ad jou davantos pardetgas d'anzatge nunudieu.» Igls unfànts statan mureri. «Nus earan sen veia a tgea, cur ca nus vagn udieu musica an la sala da gimnastica.» Igls sculars sazupan ple a ple fetg an lur sutgas. «Ad ea propi, igl e sto nunudieu.» El tira aint profundameing igl flo. «La musica â numnadameing faszino nus imens! Never, Maria!», fa el separ sia duna ad antscheva a rir c'igl zacuda. «A nus vagn tartgieu ca la dezisiùn c'igl cunzegl comunal â prieu oz la damàn a caschùn d'egna sasida fixada a curta vesta savess forza interessar vus.» Igls unfànts vardan gl'amprem l'egn separ l'oter a suainter segl surmester cun fatschas nuncartaintas. Igl president comunal surdat cun egn'anzena a cun fatscha suriainta igl pled agl possessur da l'ustreia. «Mhh», scracegia quel, «parquegl vagn nus ancuretg egna schliaziùn par la vossa stànza d'amprova. A nus vagn cato egna. Agl tschaler da l'ustreia dat igl egna stànza ca vagneva ple bòld duvrada par radunànzas. Davent d'egn peer ons e ella dantànt vida. Quella stànza savez vus duvrar par las vossas amprovas, siir egn'ea antocen las vacànzas da stad.» Igls sculars vardan l'egn separ l'oter cun îlùns antocen c'igl Andri antscheva a givlar ad a giubilar. Igls sculars aplaudeschan sco nars a fan egna massa amparadas agls visitaders, antocen c'igl surmester Valentin procura puspe par ruos. «... a ...», gi igl president comunal par ca tuts tearlian, «ad jou vi alura ca vus suneias a canteias par me la stad durànt igl voss conzert la mia canzùn preferida BORN TO BE WILD!» Igls sculars en tut ord igl calender. La finala prenda igl possessur da l'ustreia ànc egn'ea igl pled: «Ea, la stànza sto vagnir renovada ampo, ad ampo stuess ign ear schubargear a far urden. Mo ca vus eassas capavels da prender a màn anzatge, gliez vez vus gea musso igls davos gis!»

Igl mastral tusseglia. «Perstgise igl disturbi, ma igl è impurtant», dei el cun vousch seriousa. «Tge vagn nous ossa puspe fatg fallo?», gnugna Silvana cun schleta luna. Igl mastral cuntinuescha: «Ier seira ischan la mia donna ed ia davantos perdetga d'ensatge nundetg.» Igls unfants fon betg mucs. «Nous eran sen veia a tgesa, cura tgi nous vagn santia musica ainten la sala da gimnastica.» Igls unfants sa sfondran veaple ainten lour soptgas. «Ed ea, propi, igl è sto nundetg.» El teira profondamaintg igl flo. «La musica ans ò numnadamaintg fascino immens! Ubetg, Maria!», fò el vers la sia donna ed antscheva a reir tgi tot strembla. «E nous vagn panso tgi la decisiun tg'igl cunsegl communal ò piglia oz an dumang a caschung d'ena seduta fixada a curta vista savess forsa az interessar.» Igls unfants vardan igl amprem l'egn l'oter e siva segl scolast cun fatschas nuncartaintas. Igl mastral surdat cun en segn e fatscha surrienta igl pled agl possessour dall'ustareia. «Mmm», tusseglia chel, «perchegl vainsa tschartgea ena schliaziun pigl voss local da prova. E nous vagn catto egn. Aint igl schler dall'ustareia dattigl en local tgi niva duvro pi bod per radunanzas. Siva d'en pêr onns è el dantant veid. Chel local savez vous duvrar per las vossas provas, franc eneda anfignen las vacanzas da stad.» Igls scolars vardan l'egn l'oter cun igliuns, anfignen tgi Andri antscheva a givlar e giubilar. Igls scolars fon applaus scu nars e fon ena massa dumondas agls visitaders, anfignen tg'igl scolast Valentin procura puspe per quietezza. «... e ...», dei igl mastral per tgi tots tedlan, «ed ia less alloura tgi vous sungas e cantas per me digl voss concert da stad la mia canzung prefereida BORN TO BE WILD!» Igls scolars èn ord la sunga. La finala peglia igl possessour dall'ustareia anc eneda igl pled: «Ea, igl local stò neir renovo en po, ed ins stuess er nattager en zichel e far urden. Ma tgi vous ischas abels da piglier a mangs ensatge, glez vez gio musso igls davos deis!»

Il president cumünel do ün pêr tuossins. «S-chüsè il disturbi, ma ad es important», disch el cun vusch seriusa. «Che vainsa uossa darcho fat fos», bruntulescha Silvana cun noscha glüna. Il president cuntinuescha: «Her saira essans mia duonna ed eau stos perdüttas da qualchosa incredibel.» Ils scolars nu faun bau. «Nus d'eirans in viedi a chesa, cur cha vains udieu musica illa sela da gimnastica.» Ils scolars as sfuan in lur s-chabels. «E schi, e que es sto incredibel!» El tira aint ferm il fled. «Nus essans nempe stos tuot inchantos da vossa musica! Nischi, Maria!», disch el vers sia duonna e do üna risattina. «E nus vains penso cha la decisiun cha'l cussagl cumünel ho piglio hoz aunzmezdi in sia radunanza extraordinaria as pudess forsa interesser.» Ils iffaunts guardan da que skeptic il prüm ün sün l'oter ed alura sül magister. Cun ün segn e cun tschera rianteda do il president cumünel il pled a l'uster. «Mhh», do quel ün pêr tuossins, «perque vainsa tschercho üna soluziun per vos local da prouva. E nus vains propi chatto ün. Giò'l murütsch da noss'ustaria es ün local chi gniva druvo pü bod per fer radunanzas. Daspö ün pêr ans è'l però vöd. Quel local pudais vus druver per vossas prouvas, sgür üna vouta fin tar las vacanzas da sted.» Ils scolars as guardan cun ögliuns ed alura, cumainza Andri a güvler. Tuots applaudeschan scu nars e faun üna schurma dumandas a lur visitas, fin cha'l magister procura darcho per silenzi. «... e ...», disch il president cumünel per cha tuots taidlan, «ed eau vögl cha vus sunas e chauntas per me a vos concert da sted mieu töch predilet BORN TO BE WILD!» Ils scolars sun mez our d'clocha. Alura piglia l'uster aunch'üna vouta il pled: «Schi, il local stu gnir renovo ed ün pô as stuvess eir cunagir e fer uorden. Ma cha vus essas capabels da piglier per mauns qualchosa, que vais già musso ils ultims dis!»

Il president cumünal dà ün pêr tuossins. «S-chüsai il disturbi, ma id es important», disch el cun vusch seriusa. «Che vaina uossa darcheu fat fos», bruntulescha Silvana. Il president cuntinuescha: «Her saira eschan mia duonna ed eu stats perdüttas d'alch incredibel.» Ils uffants nu fan bau. «Nus d'eiran in viadi a chasa, cur cha vain dudi musica illa sala da gimnastica.» Ils scolars as sfuan in lur sopchas. «E schi, id es stat propa incredibel.» El tira aint ferm il flà. «Nus eschan stats tuot inchantats da vossa musica! Nun esa, Maria!», disch el vers sia duonna e dà üna risadina. «E nus vain pensà cha la decisiun cha'l cussagl cumünal ha tut hoz avantmezdi in sia radunanza extraordinaria as pudess forsa interessar.» Ils uffants guardan da quai skeptic il prüm ün sün tschel e lura sül magister. Cun ün segn e cun tschera riantada dà il president cumünal il pled a l'uster. «Mmhh», dà quel ün pêr tuossins, «perquai vaina tscherchà üna soluziun per vos local da prouva. E nus vain propa chattà ün. Giò'l schler da noss'ustaria esa ün local chi gniva dovrà plü bod per far radunanzas. Daspö ün pêr ons è'l però vöd. Quist local pudais vus dovrar per vossas prouvas, sgür üna jada fin a las vacanzas da stà.» Ils scolars as guardan cun ögliuns, lura cumainza Andri a güvlar. Tuots applaudischan sco nars e fan üna pruna dumondas a lur visitas, fin cha'l magister procura darcheu per silenzi. «... e ...», disch il president per cha tuots taidlan, «ed eu vögl cha vus sunat e chantat per mai a vos concert d'instà meis toc predilet BORN TO BE WILD!» Ils scolars sun our d'chavogna. Lura piglia l'uster amo üna jada il pled: «Schi, il local sto gnir renovà, ed ün pa as stessa eir pulir e far uorden. Ma cha vus eschat capabels da tour per mans alch, quai vais fingià muossà ils ultims dis!»


Jeu enconuschel las sutgruppas dils pronoms e sai far exempels.

Jou ancanusch las sutgrupas digls pronoms a se far exaimpels.

Eau cugnuosch las suotgruppas dals pronoms e se fer exaimpels.

Eu cugnuosch las suotgruppas dals pronoms e sa far exaimpels.


• Con bein ha la historia plaschiu a vus sin ina scala dad 1 tochen 10? Argumentei vossa valetaziun.

• Quànt bagn â l'istorgia plaschieu a vus sen egna scala dad 1 tocen 10? Argumantad la vossa valitaziùn.

• Quant bagn az ò plaschia l'istorgia sen ena scala dad 1 anfignen 10? Argumente la vossa valetaziun.

• Quaunt bain s'ho plaschieu l'istorgia sün üna scala dad 1 fin 10? Argumantè vossa valütaziun.

• Quant bain s'ha plaschü l'istorgia sün üna scala dad 1 fin 10? Argumantai vossa valütaziun.


In'alzada sur els fa ei 'piip piip' el sac dalla giacca da Robin che spetga ensemen cun Dario all'entrada dall'ustria. «Nua ein tschels?», sedamonda Dario che raquintass aschi bugen ad els da siu di al gimnasi. Robin pren siu telefon orda sac, arva cun frunt rubigliau il maletg ch'ei gest arrivaus ed entscheiva a rir. «Cheu, mira, jeu sai nua che nus anflein els!»

Egn'alzada sur els fa'gl «piip piip» agl satg da la giaca digl Robin ca spetga anzemel cugl Dario agl zuler da l'ustreia. «Noua en tschels?», ampeara igl Dario ca raquintass aschi bugent ad els digl sieus gi agl gimnasi. Igl Robin prenda igl sieus telefon or da satg, earva igl maletg c'e gest rivo ad antscheva a rir. «Qua, varda, jou se noua ca nus catagn els!»

En plang sur els fògl 'piip piip' ainten la cassatga dalla giacca da Robin tgi spetga ansemen cun Dario all'antrada dall'ustareia. «Noua èn tschels?», sa dumonda Dario tgi rachintess schi gugent ad els digl sies de aint igl gimnasi. Robin peglia igl sies telefon or da cassatga, derva igl maletg tg'è gist rivo cun igl front rubaglea ed antscheva a reir. «Cò, varda, ia sa noua tgi nous cattagn els!»

Ün plaun sur els fo que 'piip piip' illa giglioffa da la giacca da Robin chi spetta cun Dario dadour l'ustaria. «Inua sun ils oters?», as dumanda Dario chi als quintess uschè gugent da sieu di d'examen al gimnasi. Robin piglia sieu telefonin our da giglioffa, evra da que skeptic la fotografia chi'd es güst riveda e cumainza a rir: «Cò, guarda, eau se, inua ch'els sun!»

Ün plan sur els faja 'piip piip' illa s-charsella da la giacca da Robin chi spetta cun Dario dadour l'ustaria. «Ingio sun tschels?», as dumonda Dario chi tils quintess uschè jent da seis di d'examen al gimnasi. Robin piglia seis telefonin our da


Jeu sai identificar ils adjectivs ed enconuschel differentas finiziuns d'adjectivs.

Jou se identifitgear igls adjectivs ad ancanusch diferaintas finiziùns d'adjectivs.

Ia sa identifitgier e furmar tot igls taimps grammaticals (cun excepziun digl futur II).

Eau se identificher ils adjectivs e cugnuosch differentas desinenzas d'adjectivs.

Eu sa identifichar ils adjectivs e cugnuosch differentas desinenzas d'adjectivs.


«Pertgei pomai essas vus aschi staunchels?», sesmarveglia il scolast Valentin l'auter di. Ils scolars miran in sin l'auter e tilan innocentamein la schuiala. «Robin e Dario han oz ils examens d'admissiun, nus tenin ils polischs per els. E vus arvis vos cudischs da matematica sin pagina 145 ...» «Toc, toc», splunta ei vid igl esch amiez la construcziun dil scolast. Igl esch sesarva per ina fessa ed entrar entran il president communal, sia dunna ed il possessur dall'ustria. Ils scolars miran in sin l'auter plein sterment.

«Partge eassas vus aschi stàncels?», saschmarveglia igl surmester Valentin l'oter gi. Igls sculars vardan l'egn separ l'oter a tiran inozaintameing las givealas. «Igl Robin ad igl Dario ân oz examens d'admissiùn, nus tanagn igls poleschs par els. A vus arvez igls voss cudeschs da matematica sen pagina 145 ...» «Toc, toc», splùnt'igl ved igl esch amiez la construcziùn digl surmester. Igl esch sasearva par egna fessa ad antrar aintran igl president comunal, sia duna ad igl possessur da l'ustreia. Igls sculars vardan l'egn separ l'oter plagn starmaint.

«Pertge pomai ischas vous schi stanchels?» sa smarveglia igl scolast Valentin l'oter de. Igls scolars vardan l'egn sen l'oter e teiran innocentamaintg las spatlas. «Robin e Dario on oz igls examens d'admissiun, nous tignagn igls poleschs per els. E vous darviz igls voss codeschs da matematica sen pagina 145 ...» «Toc, toc», petgigl ve digl isch, aintamez la construcziun digl scolast. Igl isch sa derva per ena fessa ed i aintran igl mastral, la sia donna ed igl possessour dall'ustareia. Igls scolars vardan l'egn l'oter plagn starmaint.

«Perche essas uschè staungels?», dumanda il magister il di zieva tuot stut. Ils scolars guardan ün sün l'oter e faun ils innozaints. «Robin e Dario haun hoz ils examens d'admissiun, nus als tgnains ils poleschs. E vus avris uossa voss cudeschs da matematica a la pagina 145 ...» «Toc, toc», picha que sün üsch immez la frasa dal magister. L'üsch s'evra ün pôin ed ad aintran il president cumünel, sia duonna e'l proprietari da l'ustaria. Ils scolars as guardan tuot spaventos.

«Perche eschat uschè stanguels?», dumonda il magister il di davo tuot stut. Ils scolars guardan ün sün tschel e fan ils innozaints. «Robin e Dario han hoz ils examens d'admissiun, nus tils tgnain ils polschs. E vus drivis uossa voss cudeschs da matematica a la pagina 145 ...» «Toc, toc», picha sün üsch immez la frasa dal magister. L'üsch as driva ün zich ed id aintran il president cumünal, sia duonna e'l proprietari da l'ustaria. Ils scolars as guardan tuot spaventats.


1. Conjughescha ils suandonts verbs el conjunctiv.

1. Conjughescha igls savundànts verbs agl conjunctiv.

1. Conjughescha igls suandonts verbs aint igl conjunctiv.

1. Conjughescha ils seguaints verbs al conjunctiv.


• Cun tgi dils giuvenils saveis vus s'identificar il pli fetg? Daco gest cun quel/quella?

• Cun tgi digls giuvenils savez vus s'identifitgear igl ple fetg? Partge gest cun quel/quella?

• Cun tgi digls giuvenils savez vous az identifitgier igl pi fitg? Pertge gist cun chel/chella?

• Cun chi dals giuvenils as savais vus indentificher il pü ferm? Perche güst cun quel/quella?

• Cun chi dals giuvenils as savais vus indentifichar il plü ferm? Perche güsta cun quel/quella?


• Para la historia autentica e realistica per vus? Haveis vus era gia luvrau ensemen sco classa ni gruppa per contonscher ina finamira ni per realisar in siemi?

• Para l'istorgia autentica a realistica a vus? Vez vus ear schon luvro anzemel sco classa near grupa par cuntànscher egna fegnamira near par realisar egn siemi?

• Az para l'istorgia autentica e realistica? Vez vous er gio luvro ansemen scu classa u gruppa per contanscher ena fegnameira u per realisar en semi?

• As pera l'istorgia autentica e realistica? Vais eir vus lavuro insembel scu classa u in gruppas per ragiundscher ün böt u per realiser ün sömmi?

• As para l'istorgia autentica e realistica? Vais eir vus lavurà insembel sco classa o in gruppas per ragiundscher ün böt o per realisar ün sömmi?


f) «Ed ussa stuein nus exerzitar», cloma Dario tut cuntent.

6. «Ad ussa stuain nus exzerzitar», cloma igl Dario tut cuntaint.

f) «Ed ossa stuainsa exerzitar», cloma Dario tot cuntaint.

6. «Ed uossa stuvains nus exercitter», clama Dario tuot cuntaint.

6. «Ed uossa stuvain nus exercittar», cloma Dario tuot cuntaint.


Jeu enconuschel la differenza denter in adjectiv ed in adverb.

Jou ancanusch la diferenztga trànter egn adjectiv ad egn adverb.

Ia canosch enqual regla d'ortografia e sa far exaimpels per chellas.

Eau cugnuosch la differenza traunter ün adjectiv ed ün adverb.

Eu cugnuosch la differenza tanter ün adjectiv ed ün adverb.


construcziun che gida da tener endamen il plaid

construcziùn ca gida da taner andamaint igl pled

construcziun tgi geida a tigneir andamaint igl pled

frasa chi güda a tgnair adimmaint il pled


3. Il proxim di raquentan ils giuvenils da lur discussiuns en famiglia. Mida las construcziuns ellas niblettas el discuors indirect.

3. Igl proxim gi raquentan igls giuvenils da lur discussiùns an famiglia. Mida las construcziùns agls nivels agl dascurs indirect.

3. Igl de siva rachintan igls giuvenils da lour discussiuns an famiglia. Meida las construcziuns ainten las neivlettas aint igl discurs indirect.

3. Il di zieva quintan ils giuvenils da lur discussiuns in famiglia. Müda las frasas illas nüvlettas i'l discuors indirect.

3. Il di davo quintan ils giuvenils da lur discussiuns in famiglia. Müda las frasas illas nüvlettas i'l discuors indirect.


Jeu sai identificar e formar tut ils temps grammaticals.

Jou se identifitgear a furmar tut igls tains gramaticals.

Ia canosch la differenza tranter en adjectiv ed en adverb.

Eau se identificher e furmer tuot ils temps grammaticals.

Eu sa identifichar e fuormar tuot ils temps grammaticals.


«Puh, quei ei propi stau stuffi oz», selamenta Noelia duront ch'ella tila en ses vons e metta si sia capetscha suenter l'emprova. «Igl ei era bia memia stretg cheu tier Robin. Speronza san els gleiti ir a star ella Casa Mellirosas, leu vessen nus dapli plaz», di Dario tut pensivs. «Hei, mesjamna suentermiezdi savein nus buc exercitar tier mei a casa», cloma Silvana davos la battaria, «sorry!» Tut consterni miran ils affons in sin l'auter. «Nua savessen nus lu ir?», marmugna Dario siper sesez. «Pertgei dumandein nus buc il scolast?», propona Silvana. «Jeu sai denton buca far quei, jeu stoi aunc exercitar aschi bia!», aschunta ella aunc spert. Ils auters commembers dalla band dattan medemamein il tgau tgei ch'els pon. «Andri, fas ti quei? Ti eis gie per aschidadir nies manager», constatescha Noelia. Lez aulza las spatlas. «Fai schi bien ...», di Noelia cun vusch dultscha. Andri marmugna enzatgei nuncapeivel e dat lu siu consentiment: «Ok, jeu emprovel. Forsa che nus savein gie exercitar enzanua en casa da scola.»

«Puh, quegl e propi sto ampo tscheart oz», salamainta la Noelia durànt c'ella tira aint igls seas guànts a meta sei la sia tgapetscha suainter l'amprova. «Igl e ear blear megna stretg qua tier igl Robin. Sprànza san els dalùnga ir a star an la Tgea Melirosas, là vessan nus daple plaz», gi igl Dario tut panzus. «Hei, measeanda suaintermiezgi savagn nus betg exerzitar tier me a tgea», cloma la Silvana davo la batareia, «sorry!» Tut cunsternieus vardan igls unfànts l'egn separ l'oter. «Noua savessan nus alura ir?», marmugna igl Dario separ sasez. «Partge amparagn nus betg igl surmester?», propona la Silvana. «Jou se dantànt betga far quegl, jou sto ànc exerzitar aschi blear!», aschunta ella ànc speart. Igls oters cumembers da la band datan digl tgieu tge c'els pon. «Andri, fas tei quegl? Tei es gea sagngir igl noss manager», cunstatescha la Noelia. Lez òlza las spatlas. «Fe igl bagn ...», gi la Noelia cun vusch dultscha. Igl Andri marmugna anzatge nuncapevel a dat alura igl sieus cunsantimaint: «Ok, jou amprov. Forza ca nus savagn gea exerzitar anzanouas an la tgea da scola.»

«Pu, chegl ò propi fatg neir sasa oz», sa lamainta Noelia, dantant tg'ella teira aint igls sies gants e metta se la sia tgapitscha siva la prova. «Igl è er bler mengia strètg cò tar Robin. Speranza sonigl prest eir a star ainten la Tgesa Mellarosas, lò vessans daple plaz», dei Dario tot pansarous. «Hei, mesemda sivamezde savainsa betg exercitar tar me a tgesa», cloma Silvana davos la battareia, «sorry!» Tot consternos vardan igls unfants l'egn l'oter. «Noua savainsa eir alloura?», sbarbgliotta Dario per sasez. «Pertge dumandainsa betg agl scolast?», propona Silvana. «Ia sa pero betg far chegl, ia stò anc exercitar schi bler!» agiunt'la anc spert. Igls oters commembers dalla band dattan mademamaintg digl tgea, tant scu tgi els pon. «Andri, fast te chegl? Te ist gio per deir uscheia igl noss manager», constatescha Noelia. Lez dolza las spatlas. «Fò igl bagn ...», dei Noelia cun vousch doltscha. Andri gnugna ensatge nuntgapibel e dat alloura igl sies consentimaint: «Ok, ia amprov. Forsa tgi nous savagn gio exercitar ensanouas an tgesa da scola.»

«Puh, hoz es que propi sto stantus!», s'almainta Noelia zieva la prouva cun trer aint sieus guaunts e metter sü sia chapütscha. «Cò tar Robin esa bger memma stret. Spraunza paun els bainbod ir a ster illa Chasa Millirösas, lo vessans nus dapü plazza», disch Dario tuot pensiv. «Hei, il marculdi zievamezdi nu pudainsa exerciter tar me a chesa», clama Silvana davous la battaria, «sorry!» Consternos guardan tuots ün sü per l'oter. «Inua pudessans alura ir?», voul savair Dario. «Perche nu dumandainsa al magister?», propuona Silvana. «Eau nu poss però fer que, eau stögl nempe auncha exerciter uschè bger!», agiundscha ella auncha svelt. Eir ils oters sun da quel avis. «Andri, fest tü que? Tü est bain nos manager», managia Noelia. Quel do be da las spedlas. «Fo il bain ...!», disch Noelia cun üna vuschina dutscha. Andri barbotta qualchosa cha nu s'inclegia e disch: «Ok, eau prouv. Forsa cha nus pudains propi exerciter in ün lö in chesa da scoula.»

«Puh, hoz esa propa stat stantus!», as lamainta Noelia davo la prouva cun trar aint sias manetschas e metter sü sia chapütscha. «Quia pro Robin esa bler massa stret. Spranza pon els bainbod ir a star illa Chasa Millirösas, là vessna daplü plazza», disch Dario tuot pensiv. «Hei, in marcurdi davomezdi nu pudaina exercitar pro mai a chasa», cloma Silvana davo la battaria, «sorry!» Consternats guardan tuots ün sü per tschel. «Ingio pudessna lura ir?», voul savair Dario. «Perche nu dumandaina al magister?», propuona Silvana. «Eu nu poss però far quai, eu stögl nempe amo exercitar uschè bler!», agiundscha ella amo svelt. Eir tschels sun da quel avis. «Andri, fast tü quai? Tü est bain nos manager», manaja Noelia. Quel dà be da las spadlas. «Fa il bain ...!», disch Noelia cun üna vusch dutscha. Andri crabotta alch chi nu s’inclegia e disch: «Ok, eu prouv. Forsa cha nus pudain propa exercitar inglur in chasa da scoula.»


2. Sutvart anflas ti construcziuns che cuntegnan sbagls d'ortografia. Fai in rudi entuorn il plaid ch'ei screts falliu. Attenziun: ina construcziun sa cuntener plirs sbagls.

b) Sutvart tgatas tei construcziùns ca cuntegnan sbagls d'ortografeia. Fe egn rudi anturn igl pled c'e scret falo. Atenziùn: egna construcziùn sa cuntaner plirs sbagls.

2. Sotvart cattas te construcziuns tgi cuntignan sbagls d'ortografia. Fò en cres anturn igl pled tg'è scretg fallo. Attenziun: Ena construcziun so cuntigneir ples sbagls.

b) Suotvart chattast tü frasas chi cuntegnan fals ortografics. Fo ün rinch intuorn il pled chi'd es scrit fos. Attenziun: üna frasa po cuntgnair püs fals.

b) Suotvart chattast tü frasas chi cuntegnan fals ortografics. Fa ün rinch intuorn il pled chi'd es scrit fos. Attenziun: üna frasa po cuntgnair plüs fals.


Info grafica: Bernadette integrar construcziuns ellas niblettas

Info grafica: integrar construcziuns ellas niblettas (controllo da Dominique)


Negin che po pli far scola suenter quella novitad ed il scolast clauda excepziunalmein in egl. Ils scolars decidan duront pausa d'entscheiver direct suenter scola a schubergiar e far uorden. «E suenter scrivin nus in sms a Dario ed a Robin che nus veglien s'entupar cun els questa sera ell’ustria e lu fagein nus ad els ina surpresa culla stanza d'emprova!», cloma Noelia tuttenina tut incantada. «Ou gie, quels vegnan a far egls!», ri Silvana duront ch’ella betta per legher ina botta da neiv sin Curdin che vegn denton spert d'untgir. Cura che Andri arriva, semeina ella senza dir plaid e tila Noelia anavos en casa da scola. «Quel ha semplamein schau spitgar mei ed ei buca vegnius. Buca da crer!», sevila ella. Noelia quietescha ella aschi bein sco pusseivel e fa patertgar ella vid enzatgei auter: «Hei, easy, nus vein ina stanza d'emprova, quei ei bia pli impurtont!»

Nign ca po ple far scola suainter quella novitad ad igl surmester seara exzepziunalmeing egn îl. Igls sculars dezedan durànt la possa d’antschever direct suainter scola a schubargear ad a far urden. «A suainter scrivagn nus egn sms agl Dario ad agl Robin ca nus viglian s'antupar cun els questa sera an l'ustreia ad alura fagiagn nus ad els egna surpresa cun la stànza d'amprova!», cloma la Noelia tutanegna tut incantada. «Ou ea, quels vignan a far îls!», ri la Silvana, durànt c'ella fiera par legher egna bota da nev segl Curdin, ca vean dantànt speart d'untgir or. Cur c'igl Andri riva, savolva ella sainza gir egn pled a tira la Noelia anavos an la tgea da scola. «Quel â semplameing scho spitgear me ad e betga vagnieu. Betga da crer!», savila ella. La Noelia quietescha ella aschi bagn sco pussevel a gi c'ella degi patartgear ved anzatge oter: «Hei, easy, nus vagn egna stànza d'amprova, quegl e blear ple impurtànt!»

Nign so far ple scola siva da chella novitad ed igl scolast sera excepziunalmaintg en îgl. Igls scolars decidan durant la pôssa d'antschever directamaintg siva scola a nattager e far urden. «E siva scrivainsa en sms a Dario ed a Robin tgi nous igls viglian antupar chesta seira an ustareia ed alloura faschainsa ena surpresa ad els cugl local da prova!», cloma Noelia tottanegna tot incantada. «Ou ea, chels vignan a far îgls!», rei Silvana tg'ella patta per legher ena botta da neiv sen Curdin tgi vign pero d'untgeir spertamaintg. Cura tgi Andri reiva, vo'la sainza deir en pled e teira Noelia anavos an tgesa da scola. «Chel am ò simplamaintg laschea spitgier ed è betg nia. Betg da creir!» sa vilainta ella. Noelia quieta ella schi bagn scu pussebel e fò pansar ella ad ensatge oter: «Hei, easy, nous vagn en local da prova, chegl è bler pi impurtant!»

A la scoula nu pensa pü üngün zieva quella novited, e'l magister serra excepziunelmaing ün ögl. Düraunt la posa decidan ils scolars da cumanzer dalum zieva scoula a cunagir e fer uorden. «Ed alura scrivainsa ün sms a Dario ed a Robin cha nus ans vulessans inscuntrer cun els quista saira ill'ustaria e lura als fainsa üna surpraisa cul local da prouva!», clama Noelia tuot inchanteda. «Ou schi, quels faron ögls!», ria Silvana büttand per stincal üna buorla da naiv vers Curdin chi po però svelt sguinchir. Cur cha Andri riva, as volva ella sainza dir pled e stira a Noelia in chesa da scoula. «Quel m'ho simplamaing lascho spetter e nun es gnieu. Da nu crajer!», blastemma ella. Noelia la quieta uschè bain scu cha vo e prouva da la distrer: «Hei, easy, nus vains ün local da prouva, que es bger pü important!»

A la scoula nu pensa plü ingün davo quella novità e'l magister serra excepziunalmaing ün ögl. Dürant la posa decidan ils scolars da cumanzar subit davo scoula a pulir e far uorden. «E lura scrivaina ün sms a Dario ed a Robin cha nus ans lessan inscuntrar cun els quista saira ill'ustaria e lura tils faina üna surpraisa cul local da prouva!», cloma Noelia tuot inchantada. «Ou schi, quels faran ögls!», ria Silvana büttond per stincal üna buorra da naiv vers Curdin. Cur cha Andri riva, as volva ella sainza dir pled e stira a Noelia in chasa da scoula. «Quel m'ha simplamaing laschà spettar e nun es gnü. Bod da nu crajer!», blastemma ella. Noelia tilla quieta uschè bain sco chi va e prouva da tilla distrar: «Hei, easy, nus vain ün local da prouva, quai es bler plü important!»


Emprendi ils 15 plaids che cumparan en quels quater capetels. Cumpletei la tabella e dei da curreger ella a vies scolast ni vossa scolasta.

b) Ampranded igls 15 pleds ca cumparan an quels tres capetels. Cumpletad la tabela a ded da cureger ella a la vossa surmestra.

Amprande igls 15 pleds tgi èn sottastritgias aint igls treis tgapetels. Cumplette la tabella e la de da curriger alla vossa scolasta.

b) Imprendè ils 15 pleds chi cumperan in quels quatter chapitels. Cumplettè la tabella e dè'la a correger a vos magister u a vossa magistra.

b) Imprendai ils 15 pleds chi cumparan in quels quatter chapitels. Cumplettai la tabella e tilla dat a correger a vos magister o a vossa magistra.


1. Respuondai a las seguaintas dumondas.


• Co eis ei stau per vus da luvrar atras in capetel en quella moda e maniera? Tgei ha funcziunau bein, tgei meins bein?

• Co e'gl sto par vus da luvrar tras egn capetel an quella moda a maniera? Tge â funcziuno bagn, tge mains bagn?

• Scu ègl sto per vous d'elaborar en tgapetel an chella moda e maniera? Tge ò funcziuno bagn, tge manc bagn?

• Cu es que sto per vus d'elavurer ün chapitel in quista maniera? Che ho funcziuno bain, che main bain?

• Co esa stat per vus d'elavurar ün chapitel in quista maniera? Che ha funcziunà bain, che main bain?